BN usah terlalu mendongak langit dengan kemenangan PRN Melaka

BANGI, 18 Rabiulakhir 1443H, Selasa – Barisan Nasional (BN) diingatkan untuk tidak terlalu mendongak langit dan berpuas hati dengan kemenangannya pada Pilihan Raya Negeri (PRN) Melaka, baru-baru ini.

Setiausaha Agung Parti Barisan Jemaah Islamiah Se-Malaysia (BERJASA), Ir Ts Muhammad Lukman Al Hakim berkata, ini kerana terdapat lima fakta yang sebenarnya tidak menyebelahi BN kali ini.

Pertama sekali, katanya, walaupun BN memenangi 21 kerusi Dewan Undangan Negeri (DUN) daripada jumlah 28 kerusi (75 peratus), undi popular menunjukkan BN hanya mendapat 38.39 peratus sokongan (122,741 undi).

Jumlah itu tidak jauh dengan Pakatan Harapan (PH) yang mendapat 35.80 peratus (114,457 undi).

“BN menang besar kerana telah sekian lama pembahagian DUN Melaka memecahkan kawasan kampung majoriti Melayu kepada beberapa DUN yang kecil (kubu kuat BN).

“Manakala DUN di kawasan bandar yang didominasi DAP dibiarkan besar supaya bilangan kerusi sedikit (Ayer Keroh, Kesidang, Kota Laksamana dan Bandar Hilir),” katanya dalam satu kenyataan, hari ini.

Lukman berkata, undi popular penting sebagai petunjuk sokongan dan sentimen rakyat secara keseluruhan tanpa dipisahkan oleh sempadan DUN mahupun Parlimen.

“Sejarah merekodkan pada Pilihan Raya Umum ke-13 (PRU13) walaupun BN menang dan berjaya membentuk kerajaan, tapi undi popular dimenangi oleh PH dengan 50.9 peratus.

“Undi popular ketika itu ialah simptom awal kemerosotan sokongan terhadap BN yang akhirnya membawa kepada kejatuhan lima tahun kemudian, tapi BN mungkin tak perasan (atau buat-buat tak perasan),” katanya.

Lukman berkata, fakta kedua adalah DAP mendapat majoriti yang amat besar di kesemua DUN yang dimenangi iaitu Kota Laksamana (11,494), Kesidang (10,237), Bandar Hilir (7,778) dan Ayer Keroh (5,624).

Bahkan, ini adalah senarai empat DUN dengan majoriti tertinggi dalam PRN kali ini.

Sementara fakta ketiga, beliau berkata, BN sebaliknya hanya menang tipis di beberapa DUN seperti Serkam (79 majoriti), Pengkalan Batu (131 majoriti), Duyong (200 majoriti) dan Tanjung Bidara (364 majoriti).

“Malah majoriti DUN yang dimenangi BN adalah dengan majoriti bawah 1,000,” katanya.

Keempat, kata Lukman, hakikat yang menakutkan juga ialah kemenangan Pengerusi BN Melaka, Datuk Ab Rauf Yusoh di Tanjung Bidara hanyalah sebuah kemenangan ‘nyawa-nyawa ikan’.

“Menang hanya dengan 364 majoriti walaupun beliau orang nombor satu BN dan bersaing dengan calon PN yang terkenal sebagai katak politik.

“Begitu juga kekalahan calon BN di Sungai Udang, Datuk Seri Mohammad Ali yang merupakan Timbalan Pengerusi UMNO Melaka dan juga Ahli Dewan Negara kepada calon tidak ternama PN.

“Jangan kita lupa, Sungai Udang ialah kawasan kem tentera dengan ribuan undi pos yang sepatutnya dimenangi BN dengan mudah,” katanya.

Melihat situasi itu, Lukman menyarankan BN melakukan pascanilai yang teliti berkenaan kekalahan dan kemenangan tipis calon-calon ‘heavyweight’ mereka di dua DUN ini.

“Akhirnya, peratusan keluar mengundi yang rendah iaitu hanya 65.85 peratus. Saya tidak ada data tepat, tapi kajian menunjukkan majoriti yang tidak keluar mengundi kali ini ialah anak-anak muda terutama di luar kawasan.

“Jumlah mereka yang melebihi 100,000 ini adalah sangat besar. Jika kita mengandaikan majoriti golongan muda ini cenderung kepada PH, keputusan PRN Melaka mungkin berubah secara drastik jika hanya separuh dari jumlah ini membuat keputusan untuk mengundi,” katanya.


Rejim Syria tangkap mangsa terselamat bot karam dari Lubnan

DAMSYIK, 30 Safar 1444H, Selasa – Pihak berkuasa Syria menahan beberapa mangsa terselamat dari sebuah bot karam, berikutan insiden yang telah mengakibatkan kematian lebih 100 pencari suaka minggu lalu.

Bot itu – yang membawa kira-kira 150 pelarian warga Syria, Palestin dan Lubnan – bertolak dari Lubnan minggu lalu sebelum menghadapi masalah dan karam di luar pantai Syria di sekitar Tartous.

Jumlah kematian hari ini meningkat kepada 102 orang, manakala berpuluh-puluh masih hilang.

Pihak berkuasa Syria telah menjalankan operasi mencari dan menyelamat yang menemukan 20 mangsa yang terselamat.

Bagaimanapun, penyelamatan mereka nampaknya tidak menjamin keselamatan mereka.

Menurut Action Group For Palestinians of Syria (AGPS) yang berpangkalan di London, ‘sumber khas’ mengesahkan bahawa sebahagian daripada warga Syria dan Palestin yang terselamat telah ditangkap oleh pasukan keselamatan rejim Bashar Al-Assad atas alasan keselamatan serta penyiasatan.

AGPS memetik laman Facebook bernama Aleppo Eyewitness sebagai melaporkan, bahawa ia telah memperoleh maklumat dari dalam Hospital Al-Basel di Tartous, mengesahkan penahanan keselamatan.

Sumber dan media lain juga melaporkan bahawa individu yang ditangkap telah dipintas kerana mereka sepatutnya ditugaskan ke dalam angkatan tentera Syria.

Mereka berada di bawah pemerhatian kerana merupakan pelarian di Lubnan dan memilih untuk tidak kembali ke Syria secara sukarela. – Agensi


COVID-19: KKM mahu pelaksanaan PKPB diperketat

PUTRAJAYA, 1 Rabiulawal 1442H, Ahad – Kementerian Kesihatan (KKM) mahu pelaksanaan Perintah Kawalan Pergerakan Bersyarat (PKPB) yang sedang dikuatkuasakan di Kuala Lumpur, Putrajaya, Selangor dan Sabah diperketat bagi mengekang penularan COVID-19.

Ketua Pengarah Kesihatan Tan Sri Dr Noor Hisham Abdullah berkata perkara itu akan diusulkan kepada Majlis Keselamatan Negara (MKN) dalam masa terdekat.

“… kita perketatkan dan benarkan sektor ekonomi sahaja,” katanya pada sidang media perkembangan COVID-19, di sini hari ini.

Katanya segala bentuk perhimpunan melibatkan jumlah peserta yang besar perlu dikurangkan agar penularan COVID-19 dapat diputuskan.

Pelaksanaan PKPB yang antara lain menyaksikan institusi pendidikan ditutup selain majikan diminta aktifkan pelan bekerja dari rumah dan penggiliran bagi pekerja mereka, berkuat kuasa di Kuala Lumpur, Putrajaya dan Selangor sejak 14 Oktober lalu selama 14 hari, sementara di Sabah bermula dari 12 hingga 26 Oktober ini.

Semalam, Mesyuarat Khas MKN memutuskan pemilik dan pengusaha fasiliti sukan komersial dalam kawasan PKPB iaitu padang bola sepak komersial, gimnasium dan gelanggang futsal serta dewan badminton komersial, dibenar beroperasi semula mulai 19 Oktober ini (esok).

Dalam pada itu, Dr Noor Hisham berkata prosedur operasi standard (SOP) bagi penjara akan dikaji semula bagi memastikan jangkitan di tempat tersebut dapat dikurangkan.

KKM bersama-sama Jabatan Penjara akan perkemaskan SOP itu, katanya.

Ditanya sama ada virus mutasi D614G dikesan dalam kluster di Selangor, Dr Noor Hisham berkata kajian oleh Institut Penyelidikan Perubatan (IMR) memerlukan masa satu hingga dua minggu lagi sebelum dapat mengenal pasti sama ada D614G turut dikesan di negeri itu.

IMR sebelum ini mengesan virus mutasi tersebut dalam Kluster Sivagangga di Kedah, seterusnya di Sabah, Kluster Sungai (Kedah) dan Kluster Ulu Tiram di Johor, katanya.

Jelasnya virus mutasi itu menyebabkan kadar kebolehjangkitan yang tinggi, sekali gus meningkatkan risiko penularan lebih meluas.

Sehubungan itu, beliau mengulangi nasihat agar orang ramai memastikan pematuhan SOP pada sepanjang masa termasuk pemakaian pelitup muka, kerap mencuci tangan serta mengelakkan perhimpunan.

Menurutnya ketika penguatkuasaan Perintah Kawalan Pergerakan, KKM berjaya mengawal penularan pandemik dalam tempoh empat minggu kerana semua rakyat duduk di rumah.

Malah katanya walaupun KKM terlewat 10 hari melaksanakan intervensi bagi Kluster Sri Petaling, penularan daripada kluster itu dapat dikawal dalam tempoh 100 hari. – Bernama


Arab Saudi tambah 238 katil untuk kes strok haba

MAKKAH, 7 Zulhijjah 1443H, Khamis – Kementerian Kesihatan Arab Saudi meningkatkan persediaan bagi menangani kes strok haba yang dijangka berlaku ketika musim haji tahun ini, memandangkan peningkatan suhu mungkin mencecah 44 darjah Celsius.

Kementerian telah menyediakan beberapa kemudahan kesihatan di Makkah dan Madinah, lapor agensi Saudi Press.

Sebanyak 238 katil diperuntukkan untuk menerima kes strok haba termasuk 172 katil di hospital Tanah Suci, 51 lagi di Makkah dan 15 katil di Madinah.

Kementerian juga menyediakan sejumlah besar kipas berkabus, yang berkesan dalam menangani kes tekanan haba dan strok haba.

Pada masa sama, kementerian turut mengingatkan jemaah termasuk cara mencegah strok haba dengan memberi amaran terhadap kesan negatif jika terdedah secara langsung kepada matahari.

Kementerian itu turut menyediakan beberapa program pendidikan dan kesedaran kepada jemaah haji melalui misi perubatan serta pelbagai alat pengangkutan dalam pelbagai bahasa. – Agensi


VIDEO | Hamas musnahkan 25 kenderaan tentera Israel dalam 48 jam

GAZA, 28 Rabiulakhir 1445H, Ahad – Sayap tentera Hamas, Briged Al-Qassam mengesahkan pejuangnya berjaya memusnahkan 25 kenderaan tentera Israel dalam tempoh 48 jam terakhir di Semenanjung Gaza.

Jurucakapnya, Abu Ubaida menerusi mesej video berkata, sejak permulaan operasi darat Israel di Gaza pada 27 Oktober, pejuang telah memusnahkan lebih 160 kenderaan tentera Israel, sama ada secara keseluruhan atau sebahagian termasuk 25 dalam tempoh 48 jam lalu.

Menurut Abu Ubaida, pertempuran antara pejuang Palestin dan tentera Israel adalah tidak simetri, namun ia masih menakutkan pasukan rejim, yang menyifatkan ia sebagai tentera terkuat di rantau ini.

“Pejuang kami keluar dari tanah ke atas dan dari bawah runtuhan untuk memusnahkan kenderaan berperisai dan kereta kebal,” katanya.

Briged Al-Qassam kemudiannya mengeluarkan video yang menunjukkan pejuang menyerang beberapa kereta kebal Israel di utara Gaza.

Israel telah melancarkan serangan udara dan darat tanpa henti ke atas Semenanjung Gaza – termasuk hospital, kediaman dan rumah ibadat – sejak serangan rentas sempadan oleh pejuang Hamas pada 7 Oktober lalu.

Sekurang-kurangnya 11,078 rakyat Palestin syahid, termasuk 4,506 kanak-kanak dan 3,027 wanita.- Agensi

Pautan video;


Joe Biden letak calon muslim sebagai Hakim Persekutuan AS

WASHINGTON, 17 Syaaban 1442H, Rabu – Presiden Amerika Syarikat (AS), Joe Biden mencalonkan Hakim Zahid N.Quraishi untuk menjadi Hakim Persekutuan di Mahkamah Daerah AS untuk daerah New Jersey.

Ia satu tindakan yang akan menjadikan Zahid sebagai Hakim Persekutuan muslim pertama dilantik jika diluluskan Dewan Senat.

11 daripada calon hakim yang dikemukakan Biden, termasuk tiga wanita kulit hitam dan wanita Asian-Amerika, akan berkhidmat di Columbia serta Maryland.

Biden berkata, pencalonan itu adalah dalam kalangan mereka yang terbaik dalam profesional undang-undang.

“Masing-masing sangat berkelayakan dan bersedia untuk memberikan keadilan dengan setia di bawah Perlembagaan kita dan tidak berat sebelah kepada rakyat Amerika – dan bersama-sama mereka mewakili kepelbagaian latar belakang, pengalaman dan perspektif yang menjadikan negara kita kuat,” katanya.

Zahid berketurunan Pakistan, juga merupakan muslim pertama yang bertugas sebagai Hakim Majistret AS untuk New Jersey pada tahun 2019.

Beliau juga pernah berkhidmat sebagai Penolong Pendakwa Raya AS di New Jersey, selain mempunyai pengalaman bertugas sebagai Penolong Ketua Penasihat di Jabatan Keselamatan Dalam Negeri AS. – Agensi


Kes tinggi COVID-19 Sabah berpunca saringan 12 kluster

KOTA KINABALU, 27 Rabiulakhir 1442H, Ahad – Sabah mencatatkan kes baharu agak tinggi hari ini iaitu sebanyak 333 kes, kebanyakannya berpunca daripada saringan ke atas 12 kluster sedia ada, yang merekodkan 166 kes iaitu hampir 50 peratus daripada jumlah kes baharu.

Menteri Kerajaan Tempatan dan Perumahan Sabah, Datuk Masidi Manjun yang juga jurucakap rasmi COVID-19 kerajaan negeri berkata, kluster yang merekodkan jumlah tertinggi ialah Kluster Rumah Merah yang mencatatkan 78 kes baharu hari ini.

“Selain itu, 104 kes baharu adalah daripada saringan kontak rapat di 13 daerah, saringan bergejala 42 kes, saringan komuniti dua kes, manakala selebihnya adalah dalam lain-lain kategori,” katanya menerusi kenyataan di sini hari ini.

Beliau berkata, kebelakangan ini, didapati semakin banyak kluster yang terbentuk daripada penganjuran majlis-majlis sosial yang tidak mengikut prosedur operasi standard (SOP) COVID-19, termasuk majlis sosial yang melibatkan kaum keluarga, majlis keraian dan upacara keagamaan.

“Aktiviti majlis sosial tanpa mematuhi SOP akan meningkatkan risiko penularan COVID-19. Justeru, adalah penting bagi kita sentiasa berwaspada dan berusaha melindungi diri sendiri, keluarga dan juga masyarakat di sekeliling daripada mendapat jangkitan,” katanya.

Sementara itu Masidi berkata, Sabah kini mempunyai 6,595 katil untuk merawat pesakit COVID-19 dengan 28.87 peratus sedang digunakan dan daripada jumlah itu, 1,029 katil adalah di hospital manakala selebihnya di Pusat Kuarantin dan Rawatan Berisiko Rendah (PKRC). – Bernama


522 individu ingkar PKPP, majoriti terlibat aktiviti kelab malam

KUALA LUMPUR, 2 Safar 1442H, Ahad – Seramai 522 individu ditahan atas kesalahan ingkar arahan Perintah Kawalan Pergerakan Pemulihan (PKPP) dengan 342 dikompaun, manakala 180 direman, semalam.

Menteri Kanan (Kluster Keselamatan) Datuk Seri Ismail Sabri Yaakob berkata antara kesalahan dikesan ialah terlibat dengan aktiviti dalam pub atau kelab malam seramai 363 individu, diikuti 81 orang tidak mengamalkan penjarakan fizikal dan 36 individu tidak memakai pelitup muka.

“Selain itu, 17 individu didapati keluar rumah tanpa alasan munasabah di kawasan Perintah Kawalan Pergerakan Diperketatkan (PKPD).

“12 individu pula gagal menyediakan peralatan atau rekod butiran diri, lima didapati menjalankan operasi premis tanpa kebenaran, tujuh tangkapan warga asing tanpa dokumen perjalanan diri dan seorang didapati keluar dari kawasan PKPD tanpa alasan kukuh,” katanya dalam kenyataan hari ini.

Mengenai Operasi Benteng, Ismail Sabri memaklumkan seramai 180 pendatang asing, lima penyeludup dan seorang tekong ditangkap semalam, manakala lima kenderaan darat turut dirampas dalam operasi itu.

“Sebanyak 89 sekatan jalan raya dilaksanakan dalam operasi berkenaan, melibatkan Polis Diraja Malaysia (PDRM), Agensi Kawalan Sempadan Malaysia (AKSEM) dan Angkatan Tentera Malaysia (ATM).

“Kerajaan akan mengambil tindakan tegas terhadap mana-mana pihak yang cuba memasuki sempadan negara secara haram dan agensi-agensi penguatkuasa akan terus mengetatkan kawalan kawasan sempadan terutamanya di lorong-lorong tikus,” katanya.

Sementara itu, Ismail Sabri berkata seramai 31,227 individu telah pulang ke tanah air melalui pintu masuk sempadan antarabangsa sejak 24 Julai hingga semalam, dan kesemua mereka ditempatkan di 68 hotel serta lapan premis lain termasuk Institut Latihan Awam (ILA) serta institusi pengajian tinggi swasta.

Jelasnya, daripada jumlah itu, 8,673 individu sedang menjalani proses kuarantin wajib manakala 71 individu dihantar ke hospital untuk rawatan dan sehingga kini seramai 22,483 individu telah dibenarkan pulang. – Bernama


Tun M umpama bayi kecil sedang merengek-rengek

1. DALAM Al-Quran, Allah SWT telah khabarkan bahawa sesiapa yang dipanjangkan usianya, dia akan dikembalikan kepada asal kejadiannya (sama seperti ketika bayi)

2. Allah SWT berfirman dalam Surah Yassin ayat 68 yang bermaksud: “Dan (hendaklah diingat bahawa) sesiapa yang Kami panjangkan umurnya, Kami balikkan kembali kejadiannya (kepada keadaan serba lemah) maka mengapa mereka tidak mahu memikirkannya?”

3. Kerana itulah kita biasa melihat orang yang terlalu tua sangat beremosi, terkadang sukar difahami, banyak kerenah dan lemah fizikalnya sepertimana seorang bayi

4. Tun M telah mencapai segala-gala dalam hidupnya. Beliau diiktiraf dunia sebagai negarawan ulung yang sukar dicari ganti. Masakan tidak, beliau telah menjadi orang yang paling berkuasa di Malaysia sebanyak 3 kali (PM4, PM7 dan PM7.5). Tidak pernah dalam sejarah politik mana-mana negara dunia, seseorang ahli politik dilantik menjadi PM sebanyak 3 kali

5. Beliau juga telah mendapat pelbagai pangkat dan gelaran termasuk yang tertinggi di Malaysia iaitu gelaran Tun

6. Semua juga maklum, Tun M dan ahli keluarganya amat kaya. Anaknya Tan Sri Mokhzani Mahathir merupakan billionaire muda yang pernah disenaraikan sebagai antara 10 orang terkaya di Malaysia pada tahun 2014 dengan kekayaan RM4.22 Billion (Majalah Malaysian Business)

7. Mirzan Mahathir pula menguasai pelbagai syarikat gergasi Malaysia. Pada tahun 2011, beliau muncul sebagai Pengarah Syarikat San Miguel Corp, syarikat konglomerat makanan terbesar di Filipina yang juga terlibat dengan perniagaan arak

8. Datuk Seri Mukhriz Mahathir, walaupun kelihatan sederhana dan biasa-biasa sebagai ahli politik yang mesra namun turut mengumpul kekayaan yang tidak dapat kita bayangkan jumlahnya

9. Pangkat, kuasa dan kekayaan semuanya telah dimiliki Tun M. Apabila beliau mengumumkan niat untuk menubuhkan satu parti baru untuk merampas semula Putrajaya daripada PN, saya melihatnya umpama seorang bayi kecil yang sedang merengek-rengek

10. Susu, tidur, mandi dan segalanya telah diberi. Semua orang telah kehilangan punca. Apa lagi yang diingini bayi kecil ini!

Ir. Ts. Lukman Al Hakim


Bantahan tukar tapak SK kepada pembinaan SJKC Too Joo Hing

MERUJUK kepada perkara di atas, dengan ini saya seperti nama di bawah, membuat bantahan rasmi kepada Majlis Bandaraya Subang Jaya (MBSJ) kerana menukar status tapak Sekolah Kebangsaan kepada Sekolah Jenis Kebangsaan Cina.

MBSJ sebagai pihak berkuasa tempatan telah memberi kelulusan dengan melanggar carta alir prosedur dan peraturan yang telah ditetapkan sendiri oleh MBSJ, iaitu:-
1. TIDAK membuat semakan terperinci dokumen Kebenaran Merancang beserta dokumen DOKUMEN PEMUNYA TANAH BERJIRAN.

2. TIDAK membuat penerimaan surat ulasan Jabatan Teknikal dan SURAT BANTAHAN PEMILIK LOT BERSEBELAHAN.

3. TIDAK menghantar NOTIS kepada PEMUNYA TANAH BERJIRAN dalam masa 28 hari selepas menerima permohonan.

4. TIDAK mematuhi jangka masa yang diperlukan selama 131 hari mengikut Peruntukan Subseksyen 21(6) dan memendekkan jangka masa tersebut kepada 73 hari dengan TIDAK menghantar NOTIS tersebut.

5. TIDAK membuat penerimaan surat ulasan Pejabat Pendidikan Daerah Petaling Perdana yang BERTANGGUNGJAWAB ke atas TAPAK sekolah kebangsaan berkenaan.

MBSJ telah MENGABAIKAN peraturan Kebenaran Merancang, iaitu “pengawalan perancangan ke atas orang perseorangan atau ke atas pemaju”.

Pemaju bagi pihak badan pengelola SJKC Too Joon Hing telah MELANGGAR Seksyen 20 Bahagian 4 (Kawalan Pembangunan) Akta 172, Akta Perancangan Bandar dan Desa iaitu “pembangunan yang berlawan dengan Kebenaran Membina” seperti berikut:-

1. Pemaju atas arahan jawatankuasa pembinaan sementara SJKC Too Joon Hing TIDAK mengikut rancangan pembinaan (Rancangan Struktur dan Rancangan Tempatan) dengan membina sekolah jenis kebangsaan Cina di atas tapak yang telah diperuntukkan untuk sebuah SEKOLAH KEBANGSAAN.

2. Pemaju atas arahan jawatankuasa pembinaan sementara SJKC Too Joon Hing TIDAK menjamin keharmonian sosial Bandar Kinrara kerana:-

2a. berniat untuk menempatkan lebih kurang 1,000 murid yang bakal menggunakan hanya bahasa Cina dalam semua urusan pembelajaran dan pertuturan di dalam kawasan perumahan majmuk yang menggunakan bahasa Kebangsaan.

2b. berniat untuk mempertahankan hak dan kuasa Lembaga Pengelola Sekolah dalam menentukan segala dasar pendidikan SJKC yang berkemungkinan tidak selari dengan dasar Kementerian Pendidikan Malaysia.

3. Pemaju atas arahan jawatankuasa pembinaan sementara SJKC Too Joon Hing TIDAK memberi peluang kepada penduduk-penduduk dan pemilik premis berjiran untuk membuat bantahan sebelum Kebenaran Merancang dipohon.

4. Pemaju atas arahan jawatankuasa pembinaan sementara SJKC Too Joon Hing MENUKAR pelan pembangunan asal dari sekolah dua (2) tingkat seperti dilaporkan dalam media kepada bangunan tiga (3) tingkat.

5. Pemaju atas arahan jawatankuasa pembinaan sementara SJKC Too Joon Hing MENUKAR lokasi asal SJKC Too Joon Hing dari Mukim Dengkil, Daerah Sepang seperti dilaporkan dalam media pada 26 Oktober 2017 kepada Bandar Kinrara, Daerah Petaling Perdana.

Saya dengan ini ingin merujuk kepada:-
Seksyen 28 Akta 172 mengenai penguatkuasaan keatas pemaju kerana melanggar Seksyen 20 seperti perkara 1, 2 dan 3 di atas.

Seksyen 29 Akta 172 mengenai penguatkuasaan keatas pemaju kerana melanggar Seksyen 20 seperti perkara 4 di atas.

Seksyen 21(2) Akta 172 yang HANYA memberi kelulusan kepada pemilik tanah yang sah, iaitu Lot PT 3418, HSD 160756 yang didaftar atas nama Pesuruhjaya Tanah Persekutuan.

Ingin saya menarik perhatian Yang DiPertua bahawa jika Pemaju atas arahan jawatankuasa pembinaan sementara SJKC Too Joon Hing MEMALSUKAN sebarang dokumen untuk memperoleh Kebenaran Merancang, mereka telah melakukan KESALAHAN bawah Seksyen 18 Akta Suruhanjaya Pencegahan Rasuah Malaysia 2009 (Akta 694) atau mana-mana undang-undang bawah Akta 574 Kanun Keseksaan.

Jika Pemaju atas arahan jawatankuasa pembinaan sementara SJKC Too Joon Hing telah memperoleh Kebenaran Merancang dengan cara MEMALSUKAN sebarang dokumen, maka kerja-kerja tanah yang dilakukan adalah satu PENCEROBOHAN serta melakukan KESALAHAN bawah Akta 172 (Akta Perancangan Bandar & Desa 1976) Akta 171 (Akta Kerajaan Tempatan 1976) atau mana-mana undang-undang bawah Akta Kanun Tanah Negara.

Jika Pemaju atas arahan jawatankuasa pembinaan sementara SJKC Too Joon Hing dipercayai telah melakukan PENCEROBOHAN maka saya akan membuat satu Repot Polis untuk memohon perintah larangan dari mahkamah.

Oleh kerana pemaju atas arahan jawatankuasa pembinaan sementara SJKC Too Joon Hing telah memulakan kerja-kerja tanah sejak bulan April 2021, saya dengan ini memohon supaya aduan saya ini dapat maklum balas dari pihak MBSJ dengan kadar segera.

Untuk makluman Yang Dipertua MBSJ, saya telah membuat satu Repot Polis bertarikh 25 Mei 2021 dan Pengerusi Penduduk Bdr Kinrara juga telah membuat Repot Polis pada 18 April 2021, berkaitan perkara ini.

Wasalam,

Haji Zainol Talib

KENYATAAN INI DIHANTAR PENULIS KEPADA ISMAWEB MENERUSI EMAIL


Pengundi DUN Slim pilih wakil rakyat baharu hari ini

TANJUNG MALIM, 10 Muharram 1442H, Sabtu – Pengundian bagi Pilihan Raya Kecil (PRK) Dewan Undangan Negeri (DUN) Slim berlangsung hari ini dalam kebiasaan baharu ekoran penularan wabak COVID-19.

Sebanyak 12 pusat mengundi membabitkan 54 saluran dibuka mulai 8 pagi hingga 5.30 petang.

Proses pengudian selama 9 jam setengah itu melibatkan seramai 22,749 pemilih berdaftar yang layak menunaikan tanggungjawab mereka. Daftar pemilih DUN berkenaan turut merangkumi 267 pengundi awal dan 78 orang mengundi secara pos.

Seramai 689 petugas dilantik Suruhanjaya Pilihan Raya (SPR) bagi mengendalikan proses pengundian PRK DUN Slim, hari ini.

Sebanyak 12 pusat mengundi yang dibuka itu ialah Sekolah Kebangsaan (SK) Changkat Sulaiman; SK Trolak Utara; SK Trolak Selatan; SK Seri Besout; SK Besout 3 dan 5; SK Kuala Slim; SK Slim River; SK Aminudin Baki; Sekolah Jenis Kebangsaan Tamil (SJKT) Ladang Sungkai; SJKT Ladang Kelapa Bali dan SJKT Trolak.

PRK DUN Slim merupakan PRK ke-12 selepas Pilihan Raya Umum ke-14 (PRU14) dan PRK kedua dijalankan mengikut prosedur operasi standard (SOP) pencegahan COVID-19, selepas PRK DUN Chini pada 4 Julai lepas.

Sepanjang proses pengundian, pematuhan garis panduan pencegahan COVID-19 dilaksanakan SPR seperti penjarakan fizikal, amalan pemakaian pelitup muka, penggunaan pensanitasi tangan dan saringan suhu badan.

PRK itu menyaksikan pertandingan tiga penjuru antara calon Barisan Nasional (BN), Mohd Zaidi Aziz dengan dua calon Bebas iaitu peguam, Amir Khusyairi Mohamad Tanusi, mewakili Parti Pejuang Tanahair (Pejuang) yang masih dalam proses pendaftaran serta bekas guru S. Santharasekaran.

Ketiga-tiga calon yang bertanding itu bagaimanapun tidak mengundi di DUN berkenaan.

Kerusi DUN Slim kosong berikutan kematian Ahli Dewan Undangan Negeri (ADUN) Slim selama empat penggal, Datuk Mohd Khusairi Abdul Talib dari BN yang meninggal dunia akibat serangan sakit jantung pada 15 Julai.

Pada PRU14, Mohd Khusairi menang dengan majoriti 2,183 undi menewaskan calon Bersatu yang bertanding atas tiket PKR, Mohd Amran Ibrahim dan calon PAS, Muhammad Zulfadli Zainal.

Perak mempunyai 59 kerusi DUN dan daripada jumlah itu, kerajaan Perikatan Nasional (PN) mempunyai 33 kerusi terdiri daripada BN (25) yang kesemuanya UMNO, Bersatu (lima), PAS (tiga) manakala blok pembangkang terdiri daripada DAP (16), Amanah (lima), PKR (tiga) dan Gerakan (satu).

Bebas mempunyai satu kerusi yang menyokong kerajaan PN negeri.- Bernama


Banjir: Bomba giat cari tujuh mangsa hilang di Pahang

SHAH ALAM,18 Jamadilawal 1443H, Khamis – Jabatan Bomba dan Penyelamat Malaysia (JBPM) sedang giat menjalankan operasi mencari dan menyelamat (SAR) tujuh individu yang masih hilang di Pahang susulan kejadian banjir yang melanda sejak 17 Dis lepas.

Ketua Pengarah JBPM Datuk Seri Mohammad Hamdan Wahid berkata. pengoperasian berkenaan membabitkan kawasan di daerah Bentong melibatkan empat mangsa dan masing-masing satu di Raub, Temerloh dan Pekan.

Dalam pada itu, beliau berkata, setakat ini JBPM telah menerima 33 laporan berhubung orang yang hilang dalam insiden bencana itu dengan 26 daripadanya dijumpai telah meninggal dunia iaitu 10 mangsa di Pahang dan 16 mangsa di Selangor.

Mengenai bencana banjir yang berlaku di Taman Sri Muda, beliau berkata, pengajaran yang boleh diperoleh daripada kejadian itu adalah penduduk harus mendengar nasihat bomba jika diarahkan berpindah.

“Ketika air banjir naik pada (paras) buku lali, pihak bomba ada datang membuat pemantauan di kawasan Sri Muda dan menasihati penduduk supaya berpindah,” katanya pada sidang media Op Banjir di Taman Sri Muda, di sini hari ini.

“Namun, rata-ratanya menolak kerana berdasarkan pengalaman mereka air akan surut selepas itu, namun ketika kami bergerak pulang air telah mula naik secara mendadak, deras dan berbahaya.

“Bila air dah naik mereka mula membuat panggilan kecemasan, namun kita tidak dapat untuk kembali semula ke sana dengan segera kerana sedang menyelamatkan mangsa yang lain,” katanya.

Menurutnya, pihak bomba sentiasa membuat pemantauan dan kesiapsiagaan untuk menghadapi banjir namun situasi banjir di Selangor adalah di luar jangka.

“Hujan di Selangor pada Jumaat dan Sabtu lepas amat luar biasa, dan aset-aset bomba di Selangor selalunya bersiap sedia untuk membantu mangsa di negeri pantai timur dan utara,” katanya.

Mohammad Hamdan berkata, situasi luar jangka itu pernah berlaku di Terengganu pada tahun lepas, apabila kawasan Marang yang tidak dimasukkan sebagai titik panas (hot spot) terjejas teruk akibat banjir.

Mengenai rungutan mangsa yang mengatakan bahawa pasukan penyelamat lambat tiba untuk memberi bantuan, beliau berkata keadaan arus air yang deras menyukarkan operasi menyelamat dilakukan.

“Kita faham, mereka lama menunggu dan lapar tapi kita mengutamakan nyawa dan keselamatan mangsa, kita tak mahu menyeberangi air banjir yang deras itu untuk mengelakkan insiden lain,” katanya.

Pada masa yang sama, Mohammad Hamdan berkata ratusan anggota turut terjejas akibat banjir termasuk hilang tempat kediaman dan ada yang tidak tahu lokasi pusat pemindahan sementara ahli keluarga mereka ditempatkan.

“Tapi kita tak pentingkan diri, kita tolong semua orang termasuk warga asing. Malahan Pengarah Bomba Selangor sudah 72 jam bekerja membantu mangsa sehingga melecet kaki, tapi saya cakap sabarlah ini sebahagian daripada kerja kita,” katanya. – Bernama


UMNO perlu jadi ‘induk’, tetap keluar PN Ogos depan

KUALA LUMPUR, 14 Syaaban 1442H, Ahad – UMNO perlu tetap dengan pendirian termasuk bertindak keluar daripada kerajaan Perikatan Nasional (PN) pada Ogos depan.

Demikian tegas Timbalan Presiden UMNO, Datuk Seri Mohamad Hasan ketika menyampaikan ucapan penggulungan pada Perhimpunan Agung UMNO 2020 (PAU2020) di Dewan Merdeka Pusat Dagangan Dunia Putra (PWTC), di sini hari ini.

Beliau menegaskan bahawa parti itu tidak boleh bersikap acuh tidak acuh terhadap sebarang keputusan yang dipersetujui parti.

“Mari sama kita perkasa parti dan kuatkan parti dan hadapi Pilihan Raya Umum ke-15 (PRU15).

“Jika tadi setuju tarik diri pada bulan 8, tarik diri bulan 8. Jangan main ‘silat pulut’ tak sudah-sudah kerana silat itu hanya beraksi depan pengantin lama-lama dia letih sendiri,” katanya seperti dilapor media tempatan, hari ini.

Mohamad turut menegaskan UMNO perlu menjadi ‘induk’ (ketua) dan berdiri atas kaki sendiri.

“UMNO mesti menjadi induk kepada pentadbiran negara. Itu syarat siapa-siapa yang nak bercakap dengan kita. Kedua, kita lihat sesiapa sahaja yang tidak memusuhi Melayu dan Islam, boleh bercakap dengan kita.

“Kalau ada orang-orang yang masih tidak mengakui sikap bahawa UMNO adalah induk kepada negara, ini susah,” katanya.

Katanya lagi, UMNO tidak boleh terus mengharapkan insan parti lain selama-lamanya.

“Jika hidup sentiasa meminta belah ihsan orang, kita tidak akan bina kekuatan sendiri,” katanya.


MCA ‘raja diam-diam Malaysia’?: DAP

BANGI, 25 Jamadilawal 1442H, Sabtu – DAP menggesa pemimpin tertinggi dan akar umbi MCA menyuarakan pendirian mereka sama ada terus menyokong kerajaan Melayu Islam hasil kerjsama PAS dan Parti Pribumi Bersatu Malaysia (Bersatu).

Ahli Parlimen Kepong, Lim Lip Eng membangkitkan perkara itu kerana sebelum ini pemimpin tertinggi UMNO memutuskan untuk tidak lagi bekerjasama dengan Perdana Menteri, Tan Sri Muhyiddin Yassin serta Bersatu.

Oleh itu, katanya, pemimpin tertinggi MCA patut menyuarakan pendirian mereka sama ada parti itu akan terus menyokong PAS, yang juga disifatkan sebagai kerajaan pintu belakang yang bukan dipilih rakyat.

“Ahli MCA perlu ingat, pendirian Hadi Awang dan PAS terhadap pendidikan Cina, SJKC (Sekolah Jenis Kebangsaan Cina) dan Sekolah Menengah Persendirian Cina,selain layanan mereka terhadap masyarakat Cina yang menyentuh isu tradisi, cara makan minum, aktiviti kuil komuniti dan lain-lain.

“Tapi dia percaya, para pemimpin MCA pusat pastinya akan memainkan peranan nombor satunya sebagai ‘Raja Diam-Diam Malaysia’,’ katanya seperti dilapor therocket.com.my, semalam.

Lip Eng berkata, setidak-tidaknya UMNO berani mengadakan mesyuarat bagi bertanya pendapat pemimpin akar umbi sebelum menolak kerjasama dengan Bersatu, malah perkara sama juga perlu dilakukan MCA.

“Disebabkan sokongan MCA dan PAS, kerajaan lemah yang dipimpin Muhyiddin masih boleh bertahan dengan majoriti sokongan dari dua ahli Parlimen,” katanya.

Selain itu, katanya, kerajaan diterajui Muhyiddin tidak dapat mengurus serangan COVID-19, selain tiada hala tuju untuk memulihkan ekonomi.

“…MCA akan terus berdiam seperti mereka tidak berani menyuarakan kerjasama mereka dengan PAS atas dasar suka sama suka,” katanya.


LPPR: Tiada percanggahan kepentingan urus niaga saham libat Azam Baki

PUTRAJAYA, 2 Jamadilakhir 1443H, Rabu – Lembaga Penasihat Pencegahan Rasuah (LPPR), satu daripada lima badan pemantau bebas Suruhanjaya Pencegahan Rasuah Malaysia (SPRM), mendapati tiada sebarang perlakuan jenayah atau percanggahan kepentingan melibatkan Ketua Pesuruhjaya SPRM Tan Sri Azam Baki dalam urus niaga saham pada 2015.

Pengerusi LPPR Tan Sri Abu Zahar Ujang berkata LPPR dalam mesyuarat khas pada 24 November lepas (2021) telah mendapatkan penjelasan Azam dan Ketua Pesuruhjaya SPRM itu menjelaskan bahawa akaun sahamnya digunakan oleh adiknya, Nasir Baki, untuk membeli saham-saham pada tahun 2015.

Abu Zahar berkata pembelian saham-saham berkenaan dibuat di pasaran saham terbuka dan tiada sebarang pencanggahan kepentingan bagi pembelian saham-saham berkenaan pada tahun 2015, dan saham-saham itu juga telah dipindahkan kepada Nasir pada tahun yang sama.

Beliau berkata setelah berbincang dengan panjang lebar, ahli-ahli LPPR berpendapat bahawa Azam tiada sebarang kepentingan ‘pecuniary’ (kewangan) mahupun benefisial ke atas saham-saham berkenaan.

“Justeru, LPPR berpuas hati dengan penjelasan yang diberikan dan mendapati tiada sebarang perlakuan jenayah atau ‘conflict of interest’ (percanggahan kepentingan) dalam perkara tersebut,” katanya dalam sidang media khas di sini hari ini. – Bernama


Harga RON97 naik dua sen

KUALA LUMPUR, 28 Syawal 1442H, Rabu – Harga runcit petrol RON97 naik dua sen seliter daripada RM2.63 kepada RM2.65 seliter manakala RON95 dan diesel, masing-masing kekal RM2.05 serta RM2.15 seliter bagi tempoh esok hingga 16 Jun ini.

Kementerian Kewangan dalam kenyataan hari ini, memaklumkan harga itu berdasarkan penetapan harga runcit produk petroleum secara mingguan menggunakan formula Mekanisme Harga Automatik (APM).

“Bagi melindungi pengguna daripada kesan kenaikan harga sebenar minyak di pasaran global, kerajaan mengekalkan harga runcit petrol RON95 pada paras harga siling RM2.05 seliter dan diesel RM2.15 seliter,” menurut kenyataan itu.

Menurut kementerian itu, harga pasaran sebenar bagi kedua-dua produk telah meningkat melebihi paras harga siling yang telah ditetapkan.

“Kerajaan juga akan terus memantau kesan perubahan harga minyak mentah dunia serta mengambil langkah yang bersesuaian bagi memastikan kebajikan dan kesejahteraan rakyat terus terpelihara,” menurut kenyataan itu. -Bernama


Taufan Muifa badai timur China kali kedua

SHANGHAI, 18 Safar 1444H, Khamis – Taufan Muifa membadai pantai timur China – yang padat penduduk – buat kali kedua sehingga menyebabkan semua penerbangan penumpang di dua lapangan antarabangsa Shanghai dibatalkan.

Ribut itu – membawa angin sehingga 126 kmj – membadai pada 12.30 pagi di daerah Fengxian Shanghai, kata agensi berita Xinhua.

Muifa sebelum ini telah membadai bandar Zhoushan di wilayah Zhejiang pada Rabu.

Pentadbiran Meteorologi Pusat China mengeluarkan amaran taufan di peringkat tinggi buat kali pertama tahun ini, kerana Muifa akan meningkat dalam intensiti apabila menghampiri pantai.

Agensi cuaca itu berkata, angin kencang dan hujan lebat diramalkan berlaku di sepanjang pantai timur China sehingga pagi Khamis.

“Kawasan berkaitan harus memberi perhatian kepada pencegahan banjir kilat dan bencana geologi yang mungkin disebabkan hujan lebat,” katanya.

Ribut itu muncul selepas Taufan Hinnamnoor membadai Shanghai dan wilayah jirannya minggu lalu, menyebabkan perkhidmatan feri dan penutupan sekolah di beberapa bahagian di Zhejiang.

Pihak berkuasa Zhejiang mengarahkan semua kapal nelayan kembali ke pelabuhan menjelang Rabu, menutup sekolah di tiga bandar, menggantung laluan feri penumpang dan menutup kawasan tarikan pelancong bagi menghadapi Muifa.

Muifa adalah taufan ke-12 yang melanda China setakat tahun ini.

Kesannya dijangka berkurangan secara beransur-ansur apabila bergerak lebih jauh ke utara pedalaman hari ini.-  Agensi


Malaysia, Singapura tamatkan projek HSR selepas gagal capai persetujuan

KUALA LUMPUR, 17 Jamadilawal 1442H, Jumaat – Projek Kereta Api Berkelajuan Tinggi (HSR) Kuala Lumpur-Singapura telah ditamatkan memandangkan kedua-dua negara gagal mencapai persetujuan mengenai perubahan yang dicadangkan oleh Malaysia susulan perjanjian projek itu berakhir pada Khamis (31 Disember).

Dalam kenyataan media bersama oleh Perdana Menteri Malaysia, Tan Sri Muhyiddin Yassin dan rakan sejawatnya dari Singapura, Lee Hsien Loong berkata kerajaan Malaysia telah mencadangkan beberapa perubahan kepada projek HSR kerana kesan pandemik COVID-19 terhadap ekonomi Malaysia.

“Kedua-dua kerajaan telah mengadakan beberapa perbincangan berhubung perubahan ini dan belum dapat mencapai persetujuan. Oleh itu Perjanjian HSR telah luput pada 31 Dis 2020,” menurut kenyataan itu.

Pemimpin itu berkata, kedua-dua negara akan mematuhi kewajipan masing-masing dan kini meneruskan tindakan yang perlu, hasil daripada penamatan Perjanjian HSR tersebut.

“Kedua-dua negara kekal komited untuk mengekalkan hubungan dua hala yang baik dan bekerjasama rapat dalam pelbagai bidang termasuk mengukuhkan hubungan kedua-dua negara,” kata mereka.

Pada 31 Mei tahun lalu, kedua-dua kerajaan bersetuju untuk menangguhkan pembangunan projek dua hala bernilai RM110 bilion sehingga 31 Disember 2020.

Ia merupakan kali kali kedua projek HSR sepanjang 350 kilometer itu ditangguhkan selepas pertama kali ditangguhkan pada September 2018.

Pada 13 Dis 2016, Malaysia dan Singapura memeterai perjanjian dua hala penting untuk membuka jalan bagi pelaksanaan projek HSR yang dijadualkan siap pada 2026 dan akan memendekkan masa perjalanan antara kedua-dua bandar kepada 90 minit. – Bernama


Pemberian vaksin COVID-19 melebihi lima juta dos: Dr Adham Baba

KUALA LUMPUR, 8 Zulkaedah 1442H, Sabtu  – Jumlah keseluruhan pemberian dos pertama dan kedua di negara ini setakat semalam sudah melebihi lima juta dos.

Menteri Kesihatan Datuk Seri Dr Adham Baba berkata, setakat semalam, seramai 3,957,687 telah menerima dos pertama, manakala 1,553,033 lagi individu melengkapkan dos kedua menjadikan keseluruhan pemberian kedua-dua dos berjumlah 5,510,720.

Menerusi perkongsian di Twitter, beliau memaklumkan lima negeri yang mencatatkan penerima kedua-dua dos tertinggi ialah Selangor dengan 202,143 diikuti Sarawak (174,545), Johor (151,140), Perak (144,086) dan Kuala Lumpur (141,045).

Mengenai vaksinasi harian bagi Program Imunisasi COVID-19 Kebangsaan, Dr Adham berkata, sebanyak 180,066 dos diberikan semalam membabitkan 147,616 penerima suntikan pertama manakala 32,450 lagi dos kedua.

Sementara itu, berdasarkan laporan harian jumlah pendaftaran kumulatif vaksin di laman sesawang www.vaksincovid.gov.my, sebanyak 14,877,336 pendaftaran direkodkan setakat semalam. -Bernama


Nahas pesawat China: Cuaca buruk, usaha cari kotak hitam terganggu

GUANGXI, 22 Syaaban 1443H, Jumaat – Pasukan penyelamat meneruskan usaha mencari kotak hitam pesawat China Eastern Airlines di kawasan pergunungan di Guangxi, kira-kira empat hari selepas terhempas.

Bagaimanapun usaha pencarian berdepan kesukaran berikutan hujan lebat di kawasan berkenaan.

Sebelum ini, pegawai penyelamat mengumumkan penemuan satu daripada dua kotak hitam iaitu perakam audio dalam penerbangan.

Rakaman media pemerintah menunjukkan sekumpulan anggota bomba dan tentera memeriksa sebuah kotak yang dilitupi lumpur.

Sementara itu, Ketua Pusat Siasatan Kemalangan Penerbangan Awam, Mao Yanfeng berkata, kotak hitam itu kalis kemalangan dan tidak akan musnah.

Katanya lagi, pencarian kotak kedua masih diteruskan sehingga kini.

Kotak hitam itu dipercayai boleh membantu penyiasat mencari punca pesawat MU5735 berkenaan terhempas Isnin lalu.

Bagaimanapun, sehingga kini, pihak berkuasa tidak mendedahkan jumlah korban, namun media tempatan melaporkan, peluang untuk menemukan mangsa terselamat sudah tiada.

Pihak berkuasa China juga belum mengenal pasti punca nahas pesawat yang membawa seramai 132 penumpang itu. – Agensi


BERJASA lancar wajah baharu

PUCHONG, 24 Muharram 1442H, Sabtu – Barisan Jemaah Islamiyah Se-Malaysia (BERJASA) hari ini secara rasmi melancarkan wajah baharu sebagai proses peremajaan bagi menghadapi survival politik yang lebih panjang.

Ketua Biro Perhubungan dan Komunikasi, Ustaz Zamani Ibrahim berkata, warna rasmi BERJASA yang baharu adalah warna unggu.

“Selari dengan proses peremajaan parti, warna yang dipilih lebih gah dan bertenaga.

“Ini adalah satu penjenamaan semula yang dilakukan secara besar-besaran setelah 47 tahun BERJASA ditubuhkan,” katanya.

Majlis Pelancaran Wajah Baharu BERJASA sedang berlangsung di Ibu Pejabat BERJASA D’Alpinia Business Centre, Puchong.

Selain pelancaran wajah baharu, majlis hari ini akan diisi dengan amanat barisan kepimpinan, termasuk memperkenalkan Projek WATAN.

Ketika ini BERJASA dipimpin oleh Datuk Dr IR Badrulhisham Abdul Aziz atau mesra dikenali Tok Badh selaku Presiden.


Kewujudan Melayu, Islam boleh hilang jika peradaban bangsa tak diangkat

Oleh Athirah Huda Zalhe

BANGI, 17 Rabiulawal 1444H, Jumaat – Peradaban sesuatu bangsa bukan hanya tertumpu kepada kemajuan, bahkan juga merangkumi segala aspek kehidupan termasuk sosial dan pendidikan.

Oleh kerana perjuangan yang dibawa itu tidak mudah, maka ia memerlukan tenaga sangat besar bagi memastikan kefahaman mengenai peradaban sebenar dan keperluannya supaya dapat direalisasikan pada masa hadapan.

Atas dasar itu, bekas Presiden Ikatan Muslimin Malaysia (ISMA), Haji Aminuddin Yahaya melihat, peranan semua pihak bukan hanya pertubuhan bukan kerajaan (NGO), bahkan ketua masyarakat, ahli akademik dan pemerintah sebagai komponen penting dalam membangunkan sebuah peradaban.

“Kalau salah satu daripada komponen masyarakat ini tidak dapat memahami keperluannya, maka perkara ini agak sukar. Bukan tidak boleh tetapi agak sukar untuk dilaksanakan.

“Sebab itu bagi pihak ISMA sendiri kita ambil pendekatan pertama sekali menyedarkan masyarakat mengenai keperluan dan bagaimana kalau peradaban kita ini tidak dapat diangkat, yang akan menyebabkan satu senario mungkin hilang jati diri dan akhirnya hilang kewujudan bangsa Melayu dan agama Islam itu sendiri,” katanya.

Beliau berkata demikian dalam program temu bual Dimensi bertajuk Bersama Membangun Peradaban: Kesepakatan NGO Melayu Muslim bersempena sambutan Jubli Perak 25 Tahun ISMA di TV Pertiwi, hari ini.

Mengulas lanjut, Aminuddin yang juga bekas Pengerusi Pertubuhan-Pertubuhan Pembela Islam (PEMBELA) mengakui, tidak mudah untuknya berperanan menyatukan NGO-NGO Islam demi mencapai satu agenda bersama demi agama dan bangsa Melayu.

“Proses pertama yang kita lakukan adalah menyedarkan rakyat dan NGO-NGO mengenai bahayanya kehilangan jati diri kerana ia menyebabkan kita bukan sahaja tidak mampu mempertahankan kedaulatan negara dan agama, malah memberi ruang pihak musuh untuk menyerang kita dari pelbagai sudut.

“Jadi apabila saya menerangkan mengenai bahaya dan ancaman yang ada dengan mengeluarkan fakta serta agenda musuh, mereka mula memahami skop yang lebih luas lagi dan melihat perlunya bersama,” katanya.

Beliau berkata, kefahaman itu menyebabkan rata-rata NGO – yang bersama di bawah PEMBELA – mula melupakan perbezaan dan menumpukan kepada persamaan terhadap agenda bangsa serta agama.

“Disitulah mula bertitik tolak segalanya, tetapi perkara ini bukan boleh selesai sehari dua atau seminggu tetapi memakan masa bertahun.

“Saya bersama PEMBELA sudah hampir 10 tahun memberikan kefahaman, menjelaskan tentang ancaman ini dan saya dapati perkara asas itu banyak dah selesai cuma sekarang bagaimana kita nak lonjakkan lagi semangat supaya ia lebih strategik dan tersusun dalam perjuangan kita,” katanya.

Pautan Dimensi;


Permohonan baharu, rayuan BPN 2.0 sedang diproses

KUALA LUMPUR, 8 Jamadilawal 1442H, Rabu – Proses semakan permohonan baharu dan rayuan untuk Bantuan Prihatin Nasional 2.0 (BPN 2.0) sedang dijalankan, dan pembayaran bagi mereka yang lulus akan dibuat dalam bulan Januari 2021, kata Menteri Kewangan Tengku Datuk Seri Zafrul Abdul Aziz.

Di bawah Pakej Rangsangan Ekonomi Kita Prihatin (KITA PRIHATIN), beliau berkata setakat 4 Disember, 2020, seramai 10.13 juta penerima telah mendapat manfaat daripada pembayaran fasa pertama BPN 2.0 melibatkan jumlah RM4.6 bilion, atau 97 peratus daripada RM4.8 bilion yang telah diluluskan bagi fasa pertama.

Proses pembayaran melalui BSN juga masih diteruskan sejak 26 Oktober lepas.

“Bagi Geran Khas PRIHATIN (GKP) 2.0, setakat 4 Disember, sejumlah RM856.9 juta telah berjaya dikreditkan ke dalam akaun 285,626 PKS Mikro yang telah diluluskan. Proses rayuan juga telah dibuka dari 7 Disember hingga 21 Disember lepas.

“Kesemua rayuan akan melalui proses semak silang antara Lembaga Hasil Dalam Negeri (LHDN) dan Pihak Berkuasa Tempatan, dan keputusan akan diumumkan dalam masa terdekat,” katanya dalam pembentangannya mengenai laporan LAKSANA Ke-34, laporan terakhir untuk 2020, melalui laman Facebook beliau hari ini.

Di bawah pakej KITA PRIHATIN untuk Program Subsidi Upah (PSU) 2.0, sebanyak RM239.73 juta telah disalurkan kepada 39,203 majikan untuk terus beroperasi dan mengekalkan penggajian bagi 307,420 pekerja.

“Majikan yang memerlukan PSU 2.0 masih boleh memohon sehingga 31 Disember ini,” kata Tengku Zafrul.

Pakej KITA PRIHATIN yang diumumkan pada September adalah bernilai RM10 bilion.

Tengku Zafrul berkata laporan Laksana telah menjadi medium penting untuk mendapatkan maklum balas daripada rakyat mengenai cabaran yang dihadapi dan apabila digandingkan dengan data raya, kerajaan mampu menambah baik atau melanjutkan inisiatif tertentu.

“Contohnya, penambahan bagi Bantuan Prihatin Nasional daripada RM11.5 bilion kepada RM18 bilion, Geran Khas Prihatin daripada RM1.64 bilion kepada RM2.55 bilion, subsidi bil elektrik kepada lebih RM2 bilion, program subsidi upah daripada RM10 bilion kepada lebih RM17 bilion dan pelbagai lagi – semua ini adalah antara lain, hasil pemantauan berterusan dan maklum balas yang diterima daripada rakyat dan perniagaan,” katanya.

Katanya inisiatif PRIHATIN dan PRIHATIN PKS TAMBAHAN sudah mencapai kadar penyaluran sekitar 94 peratus bagi program jangka pendek seperti BPN dan GKP, diikuti pencapaian sekitar 89 peratus bagi program jangka sederhana seperti PSU dan skim pengekalan pekerjaan.

“Bagi program jangka panjang, kadar pengambilan masih rendah seperti program pembiayaan sekuriti makanan pada kadar 31 peratus dan ada yang tinggi seperti program pinjaman mikro kredit TEKUN pada kadar 99.8 peratus.

“Bagi pakej PENJANA, bantuan jangka pendek sudah mencapai penyaluran 76 peratus, diikuti pencapaian antara 77 peratus dan 90 peratus bagi bantuan jangka sederhana dan panjang,” katanya.

Menjelang 2021, Tengku Zafrul berkata dalam negara terus berhadapan dengan situasi COVID-19, kerajaan telah menyediakan pelbagai bantuan, termasuk pakej PENJANA dan KITA PRIHATIN yang masih berterusan serta inisiatif Belanjawan 2021 yang bakal dilaksanakan.

“Ini termasuk fasa kedua BPN 2.0 berjumlah RM2.2 bilion yang akan disalurkan pada Januari 2021, dan program i-Sinar KWSP,” katanya.

Selain itu, pelbagai program untuk golongan mudah terjejas, PKS dan perusahaan mikro, serta pekerja sambilan yang memerlukan pembiayaan juga telah dirancang di bawah Belanjawan 2021.

Bagi PKS, bantuan pembiayaan oleh Bank Negara Malaysia (BNM) boleh diakses melalui laman web BNM. Bagi maklumat lanjut, boleh layari https://www.bnm.gov.my/o/covid-19/index_bm.html.

Tengku Zafrul berkata kementeriannya akan terus memastikan pelaksanaan inisiatif yang berkesan untuk kesejahteraan rakyat, kelangsungan perniagaan dan ekonomi yang berdaya tahan.

“Agensi LAKSANA akan terus memantau 32 inisiatif di bawah pakej rangsangan ekonomi kerajaan yang masih diteruskan, bersama dengan sekurang-kurangnya 21 inisiatif di bawah belanjawan yang akan bermula seawal Januari 2021,” katanya. – Bernama


Kertas siasatan kes seludup migran dihantar ke Pejabat Peguam Negara

JOHOR BAHRU, 15 Zulkaedah 1441H, Selasa – Polis Johor telah menyerahkan kertas siasatan berhubung kes 18 pegawai serta anggota polis dan tentera yang ditahan pada 18 Jun lepas kerana disyaki terlibat dalam kegiatan penyeludupan pendatang asing dan dadah kepada Pejabat Peguam Negara.

Ketua Polis Johor Datuk Ayob Khan Mydin Pitchay berkata, pihaknya kini menunggu arahan daripada Pejabat Peguam Negara untuk tindakan selanjutnya.

Sementara itu, kertas siasatan baki lima lagi suspek merangkumi tiga pegawai imigresen, seorang anggota polis marin yang masing-masing ditangkap pada 24 Jun serta seorang penolong pengarah imigresen yang ditahan pada 2 Julai lepas sedang dilengkapkan, katanya pada sidang media, di sini hari ini.

Ayob Khan juga menegaskan pihaknya tidak akan berhenti melakukan siasatan dan operasi bagi mengesan suspek-suspek yang terlibat.

“Ini bukanlah sekadar hangat-hangat tahi ayam, iaitu hari ini buat operasi setelah itu berhenti,” katanya ketika mengulas mengenai perkembangan kes penahanan 23 anggota dan pegawai penguat kuasa yang disyaki terlibat dalam sindiket penyeludupan migran.

Ketika ditanya mengenai status siasatan lelaki ditembak mati oleh pengawal keselamatan ketika cuba menyamun sebuah bank serta menahan tebusan di Felda Ayer Tawar 5, Kota Tinggi bulan lepas, Ayob Khan berkata siasatan masih dijalankan dan pihaknya sedang menunggu laporan forensik.

Menurutnya siasatan setakat ini juga mendapati suspek bertindak bersendirian dan bukan atas arahan atau pengaruh pihak ketiga seperti yang didakwa segelintir pihak.

Katanya pujian juga harus diberikan kepada pengawal keselamatan terbabit kerana bertindak cepat. – Bernama


Taliban sekat lebih 23 juta laman web tidak bermoral

MOSCOW, 28 Muharam 1444H, Jumaat – Taliban telah menyekat lebih 23 juta laman web tidak bermoral, lapor Sputnik, memetik Pemangku Menteri Perhubungan dan Penerangan Najibullah Haqqani.

“Kami telah menyekat 23.4 juta laman web.

“Mereka menukar laman sesawang mereka setiap kali disekat. Jadi, apabila anda menyekat satu laman web, satu lagi akan aktif,” kata Haqqani kepada penyiar TOLONews pada Khamis.

Beliau turut mengkritik rangkaian media sosial Facebook kerana tidak memberi kerjasama sewajarnya.

Taliban mengambil alih tampuk pemerintahan Afghanistan pada Ogos 2021. – Bernama


Mufti Kedah kata tipis nampak anak bulan Syawal malam Jumaat

POKOK SENA, 21 Ramadan 1444H, Rabu -Mufti Kedah, Datuk Syeikh Fadzil Awang berkata, kemungkinan untuk melihat anak bulan Syawal pada malam Jumaat (20 April) sangat tipis.

Katanya, seluruh Malaysia mempunyai 29 stesen cerapan untuk melihat anak bulan yang akan menentukan perkara ini.

“Berdasarkan perbincangan dengan semua sahabat-sahabat kita yang terlibat pada malam Jumaat (tarikh lihat anak bulan) itu, kemungkinan untuk dapat lihat anak bulan sangat tipis dan tidak mencukupi kriteria-kriteria yang diputuskan,” katanya seperti dilapor Awani.

Justeru, beliau meminta umat Islam agar tidak berbalah mengenai tarikh Aidilfitri dan menjadikan pihak berwajib sebagai sumber maklumat.

“Jangan berbalah atau sebar tentang spekulasi 1 Syawal sehingga merujuk kepada Pusat Astronomi Antarabangsa bahawa 1 Syawal akan jatuh pada hari Jumaat.

“Walau apa pun keputusannya akan diumumkan oleh Penyimpan Mohor Besar Raja-raja pada malam itu setelah menerima laporan hasil cerapan,” katanya.

Beliau mengulas tentang pengumuman Pusat Astronomi Antarabangsa yang berpangkalan di Emiriah Arab Bersatu (UAE), yang menjangka 1 Syawal jatuh pada Jumaat, 21 April.


Mangsa banjir jangan terpedaya tawaran Ah Long

BANGI, 22 Jamadilawal 1443H, Isnin – Semua mangsa banjir dinasihatkan untuk sentiasa berwaspada dan berhati-hati supaya tidak menjadi mangsa kepada sindiket pemberi pinjaman wang tanpa lesen atau ‘Ah Long’.

Walaupun tiada laporan diterima, polis tidak menolak kemungkinan bahawa sindiket itu mula menyasarkan mangsa banjir untuk menjadi peminjam.

Ini berdasarkan maklumat yang diterima, terdapat beberapa individu dipercayai daripada sindiket pemberi pinjaman wang tanpa lesen atau Ah Long telah mula mendekati mangsa-mangsa banjir bagi menawarkan pinjaman.

Pengarah Jabatan Siasatan Jenayah Komersil, Datuk Mohd Kamarudin Md Din berkata, pihak polis sentiasa komited untuk memantau dan membanteras kegiatan Ah Long melalui siasatan serta operasi yang berterusan.

“Siasatan di bawah Akta Pemberi Pinjaman Wang 1951, Kanun Keseksaan dan lain-lain akta yang berkaitan akan dilaksanakan sekiranya terdapat laporan berkait kegiatan jenayah ini.

“Orang ramai diminta untuk terus membantu pihak polis dengan memainkan peranan sebagai mata dan telinga untuk menyalurkan maklumat aktiviti jenayah komersil kepada pihak polis melalui saluran CCID Scam Response Center di talian 03-26101559/03-26101599 atau melalui aplikasi Whatsapp CCID Infoline di talian 012-2111222 atau menghubungi mana-mana balai polis berhampiran,” katanya dalam kenyataan, hari ini.


Jumlah mangsa banjir Kelantan, Terengganu kekal

KUALA LUMPUR, 4 Jamadilakhir 1444H, Rabu – Situasi banjir di Perak menunjukkan perkembangan positif dengan jumlah mangsa pagi ini merekodkan penurunan manakala jumlah mangsa di Kelantan, Terengganu, Sarawak dan Sabah pula kekal.

Di PERAK, Sekretariat Jawatankuasa Pengurusan Bencana Negeri (JPBN) memaklumkan jumlah mangsa banjir kini berkurangan kepada 35 orang daripada enam keluarga berbanding 42 orang membabitkan lapan keluarga malam tadi.

Di KELANTAN, menurut laman web infobencanajkmv2.jkm.gov.my jumlah mangsa di dua pusat pemindahan sementara (PPS) di Pasir Mas kekal dengan 31 orang daripada 12 keluarga pada pagi ini.

Di TERENGGANU pula, Sekretariat JPBN memaklumkan jumlah mangsa di Besut kekal 53 orang daripada 12 keluarga yang berlindung di PPS Masjid Kampung La dan semua mangsa dijangka berada di PPS itu bagi tempoh lama kerana kebanyakan rumah mereka dihanyutkan banjir.

Di SARAWAK, JPBN memaklumkan jumlah mangsa banjir kekal tujuh orang yang masih berlindung di PPS Dewan Masyarakat Kampung Lutong, Sebuyau, pagi ini.

Di SABAH, jumlah mangsa yang dipindahkan di Kota Belud kekal 135 orang daripada 56 keluarga dengan 62 individu daripada 26 keluarga ditempatkan di PPS Dewan Sekolah Kebangsaan Pekan dan 73 orang daripada 30 keluarga berlindung di Dewan Sekolah Jenis Kebangsaan (C) Chung Hwa.

Jumlah penduduk yang dipindahkan akibat fenomena air pasang besar juga kekal 1,454 orang daripada 298 keluarga setakat pagi ini.

Mereka ditempatkan di sebuah PPS di Sandakan (688 orang daripada 121 keluarga) dan enam PPS di Pitas (766 orang daripada 177 keluarga). – Bernama


Sudan, Oman tangguh normalisasi dengan Israel

TEL AVIV, 16 Safar 1442H, Ahad – Sudan dan Oman mengambil keputusan untuk menangguhkan hubungan normalisasi dengan negara haram Israel sehingga berakhir pilihan raya Amerika Syarikat (AS).

Akhbar Israel, Maariv Rai Al-Youm mendedahkan bahawa kedua-dua negara Arab itu tidak akan memberi sebarang tawaran kepada Presiden AS, Donald Trump dan Perdana Menteri Israel, Benjamin Netanyahu sebelum pilihan raya AS.

Laporan itu turut menyatakan bahawa duta Emiriah Arab Bersatu (UAE) ke Washington Yousef Al-Otaiba mengesahkan Sudan dan Oman tidak terburu-buru mengadakan hubungan diplomatik dengan Israel.

Bagaimanapun, Yousef berkata, Israel sebelum ini berulang kali menegaskan bahawa negara haram itu bakal mencapai hubungan normalisasi dengan Sudan dan Oman.

Sementara itu, Timbalan Ketua Majlis Pemerintahan Tentera Sudan, Jeneral Mohamed Hamdan Daglo atau lebih dikenali sebagai Hemedti dalam satu kenyataan di stesen televisyen Sudan24 minggu lalu, menegaskan pihaknya sedang berusaha mengadakan hubungan dengan Israel, malah tidak gentar kepada mana-mana pihak yang mengecam keputusannya.

“Kami tidak takut kepada sesiapa pun. Tetapi ini adalah hubungan, bukan normalisasi,” tegasnya.

Selain itu, beliau mengaku bahawa perjuangan Palestin adalah penting dan pihaknya perlu bersama rakyat negara itu.

“Ini adalah hubungan yang akan kita manfaatkan serta akan dilakukan dengan persetujuan dan perundingan semua pihak,” katanya. – Agensi


Isu sokong PN: Sebarang keputusan UMNO dibincang di pucuk pimpinan

KOTA BHARU, 26 Jamadilawal 1442H, Ahad – Sebarang perkara yang berlaku dalam UMNO mesti diputuskan di peringkat tertinggi parti, kata Datuk Seri Ismail Sabri Yaakob.

Naib Presiden UMNO itu berkata, keputusan Ahli Parlimen Machang, Datuk Ahmad Jazlan Yaakob berhubung penarikan sokongan terhadap kerajaan Perikatan Nasional (PN), semalam akan dibincangkan dalam pucuk pimpinan UMNO.

“Saya hanya baca pendirian Datuk Ahmad Jazlan melalui media semalam. Kita tidak tahu apa yang berlaku sama ada perkara berkenaan sudah dibincangkan di peringkat UMNO negeri.

“Sebab itu, sebarang perkembangan yang berlaku di peringkat parti, kepimpinan tertinggi akan berbincang,” katanya seperti dilapor media tempatan, hari ini.

Ketika ditanya pendirian beliau terhadap kerajaan PN, Ismail Sabri berkata, beliau tidak boleh ada pendirian sendiri atau peribadi, sebaliknya perlu bergantung pendirian parti.

Sebelum ini, Ahmad Jazlan mengumumkan keputusannya menarik diri daripada menyokong kerajaan PN diterajui Perdana Menteri, Tan Sri Muhyiddin Yassin berkuat kuasa serta-merta.

Beliau yang juga Pengerusi Badan Perhubungan UMNO Kelantan menjelaskan, surat makluman tindakan itu akan dihantar kepada Presiden UMNO, Datuk Seri Dr Ahmad Zahid Hamidi dengan segera.


Lulus RM15 juta untuk 63 sekolah persendirian Cina bahana MoU?

BANGI, 27 Safar 1443H, Isnin – Sungguh tidak masuk akal apabila peruntukan RM15 juta untuk 63 sekolah persendirian Cina seluruh negara diluluskan, sedangkan banyak maahad tahfiz terpaksa ditutup operasi kerana masalah dana.

Malang sekali, kerajaan yang didukung oleh orang Melayu, kini begitu gigih menyusukan kera di hutan, kata Naib Presiden Ikatan Muslimin Malaysia (Isma), Mohd Noor Azib Asmangi.

“Ketika menjadi pembangkang semua jadi juara. Apabila menjadi pemerintah, bersaudara dengan kera yang disusukan.

“Mungkinkah ini kesan Memorandum Persefahaman (MoU) Transformasi dan Kestabilan Politik yang ditandatangani antara kerajaan dan pembangkang?,” soalnya dalam satu kenyataan, hari ini.

Menyentuh mengenai sekolah persendirian Cina yang ditunjangi Persekutuan Persatuan-Persatuan Lembaga Pengurus Sekolah Cina Malaysia (Dong Zong), beliau mengingatkan bahawa mereka inilah yang memperjuangkan silibus Sijil Peperiksaan Bersepadu (UEC) untuk diiktiraf.

“Ini bermaksud, paksi kepada pendidikan ini ialah negara China?

“Lupakah bagaimana Dong Zong ‘berperang’ bermati-matian menolak pengajian tulisan jawi dan Bahasa Melayu dalam silibus venakular?

“Apa lagi yang akan digadai pimpinan negara ini?,” katanya.

Presiden Dong Zong, Tan Tai Kim yang memberitahu mengenai kelulusan peruntukan RM15 juta itu mengucapkan terima kasih kepada Presiden MCA, Wee Ka Siong dan Mah Hang Soon, yang juga timbalan presiden MCA, atas bantuan mereka dalam memperjuangkan peruntukan tersebut.

Tan juga berharap kerajaan akan terus memperuntukkan dana untuk sekolah persendirian Cina dalam Belanjawan 2022 yang akan dibentangkan di Parlimen November.


‘Khemah besar’ hanya demi kelangsungan PH

Oleh Ainul Illia Meor Suzurudin

BANGI, 27 Ramadan 1443H, Jumaat – Presiden BERJASA, Ustaz Zamani Ibrahim menyifatkan cadangan mewujudkan ‘khemah besar’ bagi menyatukan parti-parti pembangkang adalah demi kelangsungan Pakatan Harapan (PH) itu sendiri.

Beliau berkata, menyedari daripada kekalahan Pilihan Raya Negeri (PRN) Melaka dan Johor, maka PH mula bercakap mengenai khemah besar.

Namun, agendanya masih kecil dan berkisah kepada agenda ingin berkuasa di Putrajaya semula.

“Telahan yang telah dinyatakan oleh Nurul Izzah baru-baru ini, PH akan mengalami kekalahan pada PRU15 membuatkan PH tiada pilihan kecuali ghairah mewujudkan khemah besar,” katanya ketika dihubungi Ismaweb.net, hari ini.

Mengulas lanjut, beliau berkata, PAS memang sudah menolak strategi khemah besar, namun PAS perlu berfikir luar kotak bagi menggerakkan strategi terancang.

“PAS tidak boleh dilihat sebagai sebuah parti ‘hidung tidak mancung, pipi tersorong-sorong’.

“Tambahan pula UMNO kelihatan tetap tidak bersedia dengan jajaran baharu. UMNO di dalam BN sudah merasakan bahawa PRU15 akan menjadi milik BN untuk meraikan kejayaan yang diharapkan,” katanya.

Apa yang lebih dikesalkan, beliau berkata, apa pun istilah kerjasama antara parti-parti sedia ada, namun agenda besar untuk agama, bangsa Melayu khususnya dan negara tidak menjadi keutamaan.

“Kerancakkan menyusun strategi tidak lebih daripada memastikan dapat berkuasa sedangkan pemain pemain politik masih orang yang sama.

“Sudah sampai masanya rakyat diberikan pilihan jajaran baharu yang membariskan pimpinan baharu Malaysia. Inilah yang dinamakan sebagai berfikir di luar kebiasaan.

“Negara mesti diurus tadbir dan dipimpin oleh mereka yang berwibawa, berintegriti, berhikmah dan bersih dari sebarang kekotoran rasuah dan kes kes mahkamah,” katanya.

BERJASA juga melihat bahawa PAS sepatutnya menjadi penggerak utama jajaran baharu ini.

“Namun kalau sekiranya PAS masih seperti ‘melukut di tepi gantang’, dengan rasa tanggungjawab, maka BERJASA akan memainkan peranan tersebut,” katanya.


E-invois secara mandatori dikuat kuasa mulai Ogos 2024

KUALA LUMPUR, 27 Rabiulawal 1445H, Jumaat – Kerajaan bersetuju menguatkuasakan e-invois secara mandatori kepada pembayar cukai dengan pendapatan atau jualan tahunan melebihi RM100 juta bermula 1 Ogos 2024, kata Perdana Menteri, Datuk Seri Anwar Ibrahim.

Beliau yang juga Menteri Kewangan berkata, pembayar cukai mengikut kategori pendapatan selainnya akan dibuat secara berfasa dengan sasaran pelaksanaan menyeluruh bermula 1 Julai 2025.

“Nombor Pengenalan Cukai (TIN) akan diperluas penggunaannya untuk menyokong pelaksanaan e-invois.

“Ini dapat melebarkan lagi jaringan pembayar cukai susulan pematuhan cukai secara sukarela yang seterusnya mengurangkan ketirisan hasil,” katanya ketika membentangkan Belanjawan 2024 di Dewan Rakyat hari ini.

Katanya, agensi penguatkuasaan juga akan terus memperhebat usaha sama menangani ketirisan hasil.

“Langkah kawalan penyeludupan rokok umpamanya telah menyumbang kepada 56.6 peratus pada 2022 ketimbang 63.8 peratus pada 2020.

“Memandangkan bilangan rokok tidak sah masih tinggi di pasaran, kerjasama antara agensi akan dipertingkatkan termasuk memperketatkan kawalan penyeludupan minuman keras,” kata Anwar.- Bernama


Nasib rakyat, masa depan negara  diperjudi para politikus

MELIHAT kepada perkembangan politik semasa, nasib rakyat dan masa depan negara kini bagaikan bahan uji kaji dan komoditi yang sedang diperjudikan oleh keserakahan hawa nafsu dan tamak haloba para politikus untuk berkuasa, merampas kuasa dan mengekalkan kuasa.

Akhlak, kejujuran, keikhlasan, tanggungjawab, semangat cintakan tanah air dan mengutamakan maslahat bangsa, agama dan negara semuanya telah di”longkang”kan, tanpa rasa bersalah atau berdosa sedikit pun.

Parti-parti politik yang telah sejak puluhan tahun mendominasi pentadbiran dan urusan negara sudah tamat tempoh khidmat bakti mereka.

Parti-parti ini dan para pemimpinnya perlu di”pencen”kan dari melakukan lebih banyak kerosakan dan kemudaratan kepada rakyat dan negara serta mukabumi Malaysia tercinta.

Satu kelompok dari parti-parti politik Melayu muslim asyik bercakaran dan saling cuba menjatuhkan antara satu sama lain, manakala kelompok lain dari kalangan parti-parti bukan-Islam yang rasis dan cauvinis sedang megambil kesempatan dan sebanyak-banyak peluang dari persengketaan di atas.

Terdapat juga tukang-tukang hasut dan para pengkhianat dari dalam dan luar negara yang tidak ingin melihat Malaysia menjadi stabil dan rakyatnya hidup dalam harmoni dan sejahtera.

Rakyat, umat dan bangsa perlu memberi kata putus dan amaran kepada semua makhluk perosak ini.

Kamu semua telah menjadi barah yang perlu dibuang.

Pergi berambuslah dengan segala penipuan, pembohongan, kepura-puraan, janji manis dan sifat hipokrit serta pengkhianatan kamu semua.

Kamu telah berkali-kali gagal ujian. Itupun masih berlagak sombong dan angkuh.

Kami akan usir kamu semua satu masa nanti.

Jangan kembali lagi!

Mohd Luttfi Abd Khalid
Pengerusi Ikatan Peguam-Peguam Muslim Malaysia (iPeguam)


Sepanyol pulangkan 36 barang antik dicuri kepada Mesir

MADRID, 16 Jamadilawal 1443H, Selasa – Sepanyol memulangkan 36 barang antik yang dicuri termasuk patung dewa dan dewi serta tempayan purba yang digunakan untuk menyimpan mayat kepada pegawai Mesir semalam, lapor Reuters.

Artifak itu – antaranya ukiran granit kepala singa dewi pahlawan Sekhmet – telah diambil secara haram dari tapak arkeologi.

Penyeludup membawa mereka ke Sepanyol kemudian polis menahan mereka selepas siasatan pada 2014.

Duta Mesir ke Sepanyol, Youssef Diaeldin Mekkawy, menerima barang antik itu pada satu majlis di Muzium Arkeologi Negara di Madrid.

“Pemulihan 36 sisa arkeologi ini adalah operasi yang berjaya berlangsung selama bertahun-tahun, operasi yang diselaraskan antara pihak berkuasa Mesir dan Sepanyol,” katanya.

Artifak itu, bernilai lebih 150,000 euro ($170,000), semuanya mungkin dicuri dari tapak di Saqqara dan Mit Rahina, kata polis Sepanyol.

Mesir dan negara-negara lain juga telah meningkatkan kempen untuk mengembalikan artifak yang diambil oleh penyeludup atau dicuri oleh kuasa empayar. – Agensi


Larangan jual arak sekat akses kepada pelajar bawah umur

BANGI, 4 Rabiulakhir 1442H, Jumaat – Keputusan untuk tidak membenarkan kedai runcit dan kedai serbaneka menjual arak mulai Oktober 2021 mendapat reaksi positif dalam kalangan masyarakat.

Ini kerana garis panduan baharu itu diyakini mampu mengurangkan akses pelajar di bawah umur untuk membeli minuman keras yang dilihat dijual secara terbuka sebelum ini.

Turut bersetuju dengan keputusan berkenaan adalah Ketua Biro Keluarga dan Masyarakat (BKM), Ikatan Muslimin Malaysia (ISMA), Ustazah Zakiah Ab Rahman yang juga seorang guru.

Ustazah Zakiah menegaskan, sebelum ini pelajar sekolah begitu mudah untuk mendapatkan minuman keras kerana dijual di kedai-kedai runcit tanpa sebarang pantauan.

“Lagi pula DBKL (Dewan Bandaraya Kuala Lumpur) turut menetapkan had umur pembelian minuman keras ini kepada umur 21 tahun,” katanya.

Dalam perkembangan sama, Ustazah Zakiah yakin garis panduan baharu itu secara tidak langsung membantu pekerja muslim mencari peluang pekerjaan di kedai serbaneka tanpa rasa ragu-ragu.

Selain itu, beliau juga berharap agar peratusan keretakan institusi kekeluargaan akan menurun kesan daripada larangan itu selepas dikuatkuasakan kelak.

“Perkara ini akan memberi peluang pekerjaan kepada anak-anak muda muslim untuk bekerja di kedai-kedai serbaneka tanpa ragu-ragu.

“Ketagihan minuman keras adalah antara penyumbang kepada keruntuhan rumah tangga,” katanya.

Terdahulu, DBKL memperkenalkan garis panduan baharu mengenai lesen minuman keras berkuat kuasa Ahad lalu.

Antara lain, garis panduan tersebut menetapkan bahawa kedai runcit dan kedai serbaneka tidak lagi dibenarkan menjual produk minuman keras mulai 1 Oktober tahun depan.


Belanjawan 2021 perkasa usaha perangi COVID-19

KUALA LUMPUR, 21 Rabiulawal 1442H, Sabtu – Ketua Pengarah Kesihatan Tan Sri Dr Noor Hisham Abdullah meluahkan penghargaan atas keprihatinan kerajaan yang memperuntukkan tambahan RM1 bilion lagi untuk memerangi COVID-19 pada tahun depan.

Beliau berkata dalam mendepani krisis pandemik COVID-19 yang disifatkan sebagai tidak pernah terjadi sebelum ini, negara khususnya Kementerian Kesihatan (KKM) memerlukan penyelesaian yang luar biasa.

Katanya peruntukan lain yang turut diumumkan bagi sektor perkhidmatan kesihatan awam juga amat ditunggu-tunggu.

“KKM merakamkan setinggi-tinggi penghargaan di atas keprihatinan kerajaan melalui pembentangan Belanjawan 2021 sebentar tadi. RM1 bilion tambahan diberikan kepada KKM untuk kesiapsiagaan memerangi COVID-19, Alhamdulilah.

“Peruntukan RM90 juta untuk vaksin pneumokokal kepada 500,000 kanak-kanak melalui Program Imunisasi Kebangsaan sememangnya sesuatu yang amat dinanti-nantikan,” katanya dalam hantaran Twitter.

Menerusi Belanjawan 2021 yang dibentangkan di Dewan Rakyat hari ini, kerajaan memperuntukkan RM1 bilion lagi pada tahun depan untuk membendung gelombang ketiga COVID-19, merangkumi RM475 juta bagi pembelian bekalan reagen, kit saringan dan bahan guna habis.

Sebanyak RM318 juta diperuntukkan untuk penyediaan peralatan perlindungan diri dan pensanitasi tangan kepada petugas barisan hadapan KKM serta pemberian one-off sebanyak RM500 sebagai menghargai jasa mereka dan dijangka memanfaatkan 100,000 petugas kesihatan. – Bernama


MAIPs arah masjid di Kuala Perlis hadkan aktiviti imarah, ketatkan SOP

KANGAR, 22 Zulhijjah 1442H, Ahad – Majlis Agama Islam Dan Adat Istiadat Melayu Perlis (MAIPs) mengarahkan semua masjid di Kuala Perlis mengehadkan aktiviti pengimarahan masjid dan ketatkan prosedur operasi standard (SOP) bermula hari ini.

Raja Muda Perlis Tuanku Syed Faizuddin Putra Jamalullail bertitah tindakan tersebut diambil susulan peningkatan kes jangkitan COVID-19 di Kuala Perlis dan kawasan sekitarnya.

“Semua masjid di Kuala Perlis dan sekitarnya terlibat dengan arahan pelaksanaan aktiviti pengimarahan secara terhad dan SOP diperketatkan bermula waktu solat zohor hari ini sehingga tarikh yang akan dimaklumkan kemudian,” titah baginda menerusi kenyataan yang dikeluarkan MAIPs hari ini.

Baginda yang juga Yang Dipertua MAIPs bertitah enam masjid yang terlibat ialah Masjid Rahmaniah, Kuala Perlis; Masjid Saidina Abu Bakar As-Siddiq, Seberang Ramai; Masjid Terapung Al-Hussain; Masjid Al-Firdaus, Padang Besar Selatan; Masjid Al-Munir, Jalan Batu Lima dan Masjid Al-Mukminin, Kota Kayang.

Titah baginda mereka yang berada dalam kawasan terlibat dilarang keluar dari kariah untuk menunaikan solat atau hadir mengimarahkan masjid di tempat lain.

Baginda bertitah orang ramai diminta segera membuat laporan kepada Jabatan Hal Ehwal Agama Islam Perlis (JAIPs) sekiranya terdapat individu yang melanggar ketetapan tersebut.

Tuanku Syed Faizuddin bertitah hanya pegawai bertugas (imam, bilal dan siak) serta jemaah yang terdiri daripada kalangan jawatankuasa kariah masjid tidak melebihi 12 orang sahaja dibenarkan melaksanakan aktiviti solat jemaah.

Jabatan Kesihatan Negeri (JKN) Perlis dalam kenyataan semalam berkata sebanyak 16 kes baharu COVID-19 dikesan di negeri ini semalam.

Kenyataan tersebut menasihati orang ramai agar terus berwaspada dan jangan alpa, khususnya apabila berada bersama individu yang mempunyai sejarah perjalanan ke kawasan yang tinggi kes COVID-19.

“Semua individu yang pulang dari luar Perlis diminta untuk menjalani kuarantin kendiri selama 14 hari,” katanya. – Bernama


Penerbangan komersial pertama EgyptAir tiba di negara haram Israel

TEL AVIV, 27 Safar 1443H, Isnin – Penerbangan komersial pertama EgyptAir dengan pesawat berlogo tiba di Lapangan Terbang Ben Gurion Israel semalam, menurut media Israel, kata Anadolu Agency.

Saluran rasmi KAN Israel mengatakan bahawa EgyptAir akan mengendalikan empat penerbangan komersial setiap minggu antara Lapangan Terbang Antarabangsa Kaherah dan Lapangan Terbang Ben Gurion Tel Aviv.

Sejak tahun 1980-an, penerbangan antara Kaherah dan Tel Aviv telah dikendalikan oleh Air Sinai, anak syarikat penerbangan EgyptAir.

Namun, pesawat itu tidak memiliki sebarang logo syarikat pesawat dan bendera Mesir.

Pada 13 September, Presiden Mesir Abdel Fattah al-Sisi bertemu untuk pertama kalinya dengan Perdana Menteri Israel, Naftali Bennett di resort Sharm el-Sheikh di Laut Merah Mesir, di mana mereka membincangkan hubungan dua hala dan beberapa isu wilayah.

Mesir adalah negara Arab pertama yang menandatangani perjanjian damai dengan Israel pada tahun 1979.  – Agensi


Yayasan Ikhlas santuni mangsa kebakaran Tawau

DI saat kita menghitung hari untuk bertemu Ramadan, saudara-saudara kita di Kampung Kurnia Jaya, Batu 4, Tawau, Sabah pula diuji dengan rumah terbakar.

Lebih 700 keluarga di Kampung Kurnia Jaya Tawau telah kehilangan rumah dan harta benda mereka.

Sebanyak tiga dewan, masjid dan surau yang ada tidak boleh menampung keperluan segera mereka untuk berteduh dan meneruskan kehidupan sementara yang jelas sukar dan gelap.

Bagaimana nasib mereka Ramadan ini? Bagaimana dengan hari raya mereka?

Di mana mereka nak berteduh di saat kita sudah menyiapkan rumah kita untuk menikmati keindahan bulan Ramadan al Mubarak dan Hari Raya Aidilfitri.

Ayuh bantu bagi meringankan bebanan dan keperitan mereka melalui Tabung Kecemasan Bencana Kebakaran Yayasan Ikhlas.

Ayuh bantu segera!
🔥 https://misibantuan.com/ 🔥
🔥 https://misibantuan.com/🔥

Peduli, Prihatin
Yayasan Ikhlas


Dua orang awam terbunuh dalam serangan pengganas di Vienna

VIENNA, 17 Rabiulawal 1442H, Selasa – Beberapa penyerang membunuh sekurang-kurangnya dua orang awam dan mencederakan puluhan yang lain dengan teruk dalam serangan pengganas yang bermula di kawasan sekitar rumah ibadat Yahudi di ibu negara Austria, kata pegawai polis dan pemerintah Vienna.

Tentera dikerahkan untuk menjaga bangunan sementara seluruh pasukan polis difokuskan mengawal keadaan dalam serangan berterusan di Vienna, ketika ini.

Menteri Dalam Negeri, Karl Nehammer memberi amaran, awal hari ini bahawa sekurang-kurangnya seorang suspek masih bebas, dan seluruh bandar harus dianggap berbahaya.

Penyerang dilaporkan melepaskan tembakan ke arah orang ramai di bar dan restoran, terutama pada mereka yang berada di tempat duduk luar, kata Karl kepada televisyen Austria.

Karl mengatakan bahawa penyerang itu bersenjatakan senapang.

Seorang pejalan kaki telah ditembak dan dibunuh, manakala seorang lagi meninggal dunia di hospital akibat kecederaan.

“Kami masih memerangi pengganas bersenjata,” katanya.

Wall Street Journal melaporkan, polis telah menembak dan membunuh salah seorang penyerang, menurut jurucakap polis.

Operasi polis memusatkan perhatian di enam lokasi di pusat Vienna di mana penyerang melepaskan tembakan.

Jurucakap perkhidmatan kecemasan Vienna berkata, lebih daripada 15 orang cedera, termasuk tujuh yang parah.

Seorang pegawai polis terpaksa menjalani pembedahan setelah ditembak oleh penyerang.

Penyerang yang dibunuh oleh polis memakai jaket bunuh diri palsu, kata Datuk Bandar Vienna, Michael Ludwig.

Sehingga kini, pihak berkuasa tidak memberi komen mengenai siapa yang berada di belakang serangan itu. – Agensi


Dr Mahathir kata umur 98 tahun tak lagi tanding PRU

LANGKAWI, 8 Safar 1441H, Sabtu – Tun Dr Mahathir Mohamad tidak berhasrat untuk bertanding pada pilihan raya umum (PRU) akan datang sekiranya dilaksanakan mengikut tempoh penggal semasa, memandangkan usianya sudah mencecah 98 tahun ketika itu.

Namun bekas perdana menteri keempat dan ketujuh itu bersedia menawarkan nasihat serta berkongsi pengalaman dengan parti yang baru ditubuhkannya, Parti Pejuang Tanah Air (Pejuang) jika perlu.

Dr Mahathir berkata demikian ketika ditemui wakil media di Pusat Khidmat Ahli Parlimen Langkawi, di sini hari ini.

Ditanya jika ada keperluan Parlimen dibubarkan bagi memberi laluan kepada PRU pada ketika ini, Ahli Parlimen Langkawi itu berkata, penularan pandemik COVID-19 menyukarkan perkara tersebut.

“Dalam keadaan biasa boleh (dibubarkan) kerana PRU beri balik kuasa kepada rakyat tentukan siapa jadi kerajaan. Tetapi waktu ini negara hadapi masalah COVID-19, masalah ini menyebabkan kos untuk mengadakan PRU tinggi dan mendedahkan rakyat kepada penularan penyakit itu.

“Saya yakin kalau PRU diadakan seperti biasa, ramai rakyat akan terkena COVID-19, ramai akan maut, meninggal dunia. Soalnya sama ada kita lebih utamakan politik atau nyawa rakyat?,” katanya.

Isu PRU kembali dibangkitkan sesetengah pihak selepas Ketua Pembangkang Datuk Seri Anwar Ibrahim pada Rabu lepas mendakwa menerima sokongan yang “kukuh dan meyakinkan” daripada ahli parlimen untuk menubuhkan kerajaan baharu.

Untuk rekod, penggal Parlimen ke-14 akan tamat pada 16 September 2023. – Bernama


Russia lancar bom ketika rombongan PBB ke Ukraine

KYIV, 27 Ramadan 1443H, Jumaat – Russia melancarkan serangan peluru berpandu ke seluruh Ukraine termasuk meletupkan bandar Kyiv ketika rombongan Pertubuhan Bangsa-Bangsa Bersatu (PBB) mengadakan lawatan ke negara tersebut.

Pengeboman berlaku kira-kira sejam selepas Presiden Ukraine, Volodymyr Zelenskyy mengadakan sidang media bersama Setiausaha Agung PBB, António Guterres.

Jurucakap Guterres berkata, satu daripada serangan peluru berpandu dilancarkan di bandar Kyiv berhampiran hotel yang menjadi penginapan Guterres dan delegasinya sepanjang lawatan.

Namun bernasib baik kerana ketika peluru dilancarkan kesemua delegasi berkenaan tiada di hotel kerana sedang mengadakan mesyuarat di pejabat Perdana Menteri.

Bagaimanapun seorang terkorban dan beberapa yang lain mengalami kecederaan termasuk beberapa yang terperangkap dalam runtuhan bangunan.

Serangan terbaharu itu berlaku ketika Guterres meninjau kemusnahan bandar-bandar kecil di luar bandar raya tersebut.

Beliau mengutuk kekejaman yang berlaku di beberapa bandar termasuk Bucha selain penemuan bukti pembunuhan besar-besaran terhadap orang awam selepas Russia berundur, awal April lalu.

Sementara itu, menerusi video Zelenskyy mengulangi janji supaya tentera Russia bertanggungjawab di atas jenayah perang yang mereka lakukan. – Agensi


3 terbunuh, 15 cedera dalam letupan di masjid Afghanistan

KABUL, 7 Rabiulakhir 1443H, Jumaat – Sekurang-kurangnya tiga orang terbunuh manakala 15 lagi cedera akibat letupan di sebuah masjid di wilayah Nangarhar, Afghanistan yang bergolak, hari ini, kata seorang pegawai hospital kepada AFP.

Letupan berlaku di daerah Spin Ghar di wilayah timur, tempat di mana terletaknya ‘sarang’ aktiviti Daesh sejak Taliban merampas kuasa di negara itu pada Ogos.

“Saya boleh mengesahkan letupan semasa solat Jumaat di dalam masjid di daerah Spin Ghar. Terdapat kematian dan kecederaan,” kata seorang pegawai Taliban kepada AFP.

“Setakat ini tiga terbunuh, 15 cedera,” kata seorang doktor di hospital tempatan kepada AFP.

Daesh cawangan Afghanistan, yang pertama kali muncul di Nangarhar pada 2015, telah mengaku bertanggungjawab atas beberapa siri serangan berdarah di negara ini sejak Taliban kembali berkuasa.

Salah satu yang terbaru, pada awal November, menyaksikan pengganas Daesh menyerbu Hospital Tentera Kebangsaan Kabul, membunuh sekurang-kurangnya 19 orang dan mencederakan lebih 50 orang.

Lebih 120 orang terbunuh dalam serangan Daesh awal tahun ini di dua masjid yang popular dengan komuniti etnik minoriti Hazara. – Agensi


Tertuduh kes Rider FoodPanda 1.0 selesai dan dilepaskan

ALHAMDULILLAH, mahkamah hari ini menetapkan bahawa mereka yang tertuduh dalam kes Rider FoodPanda 1.0 (dianiaya dituduh merusuh selepas membantu rakannya yang dikasari) telah selesai dan dilepaskan.

Alhamdulillah, terima kasih yang tidak terhingga kepada barisan pasukan peguam diketuai oleh Datuk Zainul Rijal (Timbalan Pengerusi PEMBELA) dan Tuan Hisham Marzuki (Timbalan Presiden Persatuan Peguam-Peguam Muslim Malaysia) yang bertungkus-lumus berjuang dalam kes ini secara percuma.

Terima kasih juga kepada rakan-rakan NGO dalam rangkaian PEMBELA yang memberikan sokongan moral padu kepada tertuduh dan para peguam yang akhirnya menarik perhatian rakyat Malaysia untuk sama-sama bersuara.

Terima kasih individu-individu yang berhati mulia yang telah menghulurkan segala bentuk bantuan yang sangat berharga buat adik-adik Rider ini, sehingga ke akhir kes.

Terima kasih kepada pihak polis, terutamanya IPD Petaling Jaya atas layanan, kerjasama dan komunikasi yang baik dengan pihak kami sepanjang kes ini berlangsung.

Alhamdulillah. Alhamdulillah. Alhamdulillah.

Aminuddin Yahaya
Pengerusi PEMBELA
30 November 2021

#KesFoodPandaTeraniaya
#MembelaAgamaBangsaTanahAir


Lebih 7,000 kes sehari, Palestin lanjut darurat 30 hari lagi

RAMALLAH, 24 Jamadilakhir 1443H, Khamis – Presiden Mahmoud Abbas mengeluarkan dekri pada Rabu melanjutkan tempoh darurat selama 30 hari lagi di Palestin untuk memerangi pandemik COVID-19.

Perintah darurat diisytiharkan kali pertama pada Mac 2020 selepas kes pertama dikesan di wilayah Palestin, dan ia sama ada dilanjutkan atau ditarik balik setiap 30 hari sejak itu.

Undang-undang asas Palestin membenarkan lanjutan satu kali keadaan darurat, dan jika perlu dilanjutkan lebih lama, deklarasi baharu harus dikeluarkan.

Kerajaan darurat memberi kerajaan kuasa untuk bertindak dalam apa juga cara yang difikirkan perlu untuk memerangi wabak.

Ini memandangkan keluk kes baharu COVID-19 terus meningkat di Palestin dengan data merekodkan 7,750 kes disahkan dalam 24 jam terakhir.

Menteri Kesihatan, Mai Alkaila berkata, Baitulmaqdis Timur merekodkan 2,802 kes baharu, Tebing Barat (3,698 kes) dan Semenanjung Gaza (1,250 kes).

Katanya, 445 pesakit dilaporkan pulih di Baitulmaqdis, Tebing Barat (630 kes) dan 100 lagi di Semenanjung Gaza.

Alkaila berkata, 100 pesakit yang dijangkiti kini dirawat di hospital, 59 daripadanya berada dalam unit rawatan rapi dan 21 lagi memerlukan ventilator.-  Agensi


31 terbunuh banjir besar di Afghanistan

KABUL, 6 Muharam 1445H, Isnin – Sekurang-kurangnya 31 orang maut  dan berpuluh-puluh lagi hilang selepas banjir besar akibat hujan bermusim di Afghanistan.

Pada masa sama, 13 orang turut terbunuh akibat hujan lebat dan tanah runtuh di negara jiran Pakistan.

Jurucakap Taliban yang dilantik untuk Kementerian Bencana Afghanistan, Shafiullah Rahimi mengesahkan 74 cedera dan 41 yang lain hilang selepas banjir sejak tiga hari lalu.

Banjir kilat melanda ibu kota Kabul, wilayah Maidan Wardak dan Ghazni. Beliau berkata, majoriti mangsa yang terkorban adalah di barat Kabul dan Maidan Wardak.

Rahimi berkata, kira-kira 250 ternakan terkorban dalam banjir.

Banjir itu membawa kesengsaraan lagi kepada Afghanistan yang sudah menderita.

Pada bulan April, agensi hal ehwal kemanusiaan, Pertubuhan Bangsa-Bangsa Bersatu (PBB) berkata, negara Asia Selatan itu menghadapi tahun kemarau yang ketiga berturut-turut, tahun kedua kesusahan ekonomi yang teruk dan akibat peperangan selama beberapa dekad dan bencana alam.

Banjir kilat terbaru berlaku di daerah Jalrez di wilayah Maidan Wardak di barat Kabul.

Sekurang-kurangnya 12 orang terbunuh ketika tidur apabila air banjir meningkat dengan cepat, kata jurucakap kerajaan Taliban, Zabihullah Mujahid.

Kira-kira 40 orang lagi hilang selepas beratus-ratus rumah rosak atau musnah, dan operasi mencari dan menyelamat digerakkan, katanya.

Pejabat gabenor wilayah dalam satu kenyataan berkata, ratusan rumah sama ada rosak atau musnah dipercayai berada di bawah runtuhan rumah yang runtuh.

Ini berikutan, ratusan batu persegi tanah pertanian telah dihanyutkan dan musnah – pada masa sama lebuh raya antara Kabul dan wilayah Bamiyan ditutup akibat banjir. – Agensi


Lima maut serangan peluru berpandu Russia di Mykolaiv

KYIV, 29 Zulhijjah 1443H, Jumaat – Sekurang-kurangnya lima orang terbunuh dan tujuh cedera dalam serangan peluru berpandu Russia ke atas bandar Mykolaiv di Ukraine pada Jumaat.

Menerusi Telegram, Gabenor wilayah Mykolaiv, Vitaliy Kim mendakwa, peluru berpandu membedil kawasan berhampiran perhentian pengangkutan awam.

Beliau pada awalnya mengumumkan angka kematian seramai empat orang, tetapi kemudian berkata, lima orang terbunuh dalam serangan itu dan tujuh cedera, dengan perkhidmatan penyelamat bekerja di lokasi kejadian.

“Pada masa ini, kami mengetahui tujuh cedera dan lima terbunuh,” katanya.

Reuters bagaimanapun tidak dapat mengesahkan serangan di Mykolaiv secara bebas.

Russia – yang menceroboh Ukraine pada 24 Februari lalu – tidak segera mengulas mengenai situasi berkenaan dan menafikan sengaja menyasarkan orang awam. – Agensi


Kilauan keris Mat Kilau

1. MALAM tadi saya telah di jemput oleh Pemilik STUDIO KEMBARA untuk menyaksikan Tayangan Perdana Filem Mat Kilau yang turut di hadiri oleh Mantan Perdana Menteri ke 4 dan Ke 7.

2. Pertama kali dalam sejarah perfileman Malaysia Tayangan Perdana di jalankan serentak di Lima (5) buah pawagam untuk menunjukkan betapa seriusnya penerbit menpromosikan filem ini.

3. Kekuatan filem ini terletak pada dialog dan aksi pertarungan yang memukau. Dialog Mat Kilau dan rakannya adalah dialog perjuangan manakala dialog penjajah dan tali barutnya adalah dialog penghinaan kepada bangsa Melayu.

4. Filem ini sangat baik untuk memaklumkan dan mengingatkan terutamanya kepada generasi muda bahawa bangsa Melayu ada akar perjuangan berdarah berasaskan kepada kekuatan Islam dalam jiwa mereka.

5. Filem ini sangat baik di tonton oleh mereka yang ada agenda perjuangan untuk membangkitkan semula jiwa perjuangan terutama mereka yang telah mulai luntur.

6. Saya ternanti-nanti komen Tun M mengenai filem ini terutama dialog-dialog yang dituturkan.

7. Tahniah sekali lagi kepada Studio Kembara terutama Pemiliknya Tn Hj Abd Rahman Md Dali. Semoga filem ini berjaya menghidupkan kembali agenda perjuangan kepada generasi muda dan seterusnya berjaya memecahkan jumlah kutipan tiket di negara ini.

Mohd Tahir Hamdan
Ketua Perhubungan ISMA Negeri Johor


Agong nasihat Anwar hormati proses perundangan dalam Perlembagaan

BANGI, 25 Safar 1442H, Selasa – Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah menasihati Presiden PKR, Datuk Seri Anwar Ibrahim untuk akur dan menghormati proses perundangan seperti termaktub dalam Perlembagaan Persekutuan.

Terdahulu, Istana Negara mengesahkan Al-Sultan Abdullah berkenan menerima menghadap Anwar di Istana Negara pada jam 11 pagi tadi.

Datuk Pengelola Bijaya Diraja, Datuk Ahmad Fadil Shamsuddin berkata, dalam sesi selama 25 minit itu, Anwar yang juga Ketua Pembangkang telah mengemukakan jumlah ahli-ahli Dewan Rakyat yang didakwa memberi sokongan kepada beliau.

“Walau bagaimanapun, beliau tidak mengemukakan senarai nama ahli-ahli Dewan Rakyat untuk mengukuhkan dakwaan tersebut.

“Sehubungan dengan itu, Al-Sultan Abdullah telah menasihati Datuk Seri Anwar Ibrahim untuk akur dan menghormati proses-proses perundangan seperti yang termaktub dalam Perlembagaan Persekutuan,” katanya dalam kenyataan, hari ini.

23 September lalu, Anwar mendakwa mempunyai majoriti kukuh untuk membentuk kerajaan baharu dalam masa terdekat.

Ahli Parlimen Port Dickson itu turut mendakwa mendapat perkenan menghadap Al-Sultan Abdullah pada 22 September, tetapi ditangguh susulan Seri Paduka menerima rawatan di Institut Jantung Negara (IJN).

Minggu lalu, Anwar dalam satu kenyataan memaklumkan mendapat perkenan menghadap baginda di Istana Negara hari ini.

Mengulas situasi semasa COVID-19 di Malaysia dan pelaksanaan Perintah Kawalan Pergerakan Bersyarat (PKPB), Ahmad Fadil berkata, Seri Paduka menzahirkan kegusaran dan menasihati rakyat supaya bertenang serta berdisiplin menjaga kesihatan diri dengan mematuhi kebiasaan baharu.

Walaupun perkembangan terkini membimbangkan menerusi peningkatan kes harian dan kluster baharu, Al-Sultan Abdullah menzahirkan keyakinan dan mengajak rakyat tanpa mengira bangsa, agama dan fahaman politik bersatu memerangi penularan COVID-19.

“Adalah dimaklumkan juga, lanjutan kepada pelaksanaan PKPB dan atas titah perkenan Al-Sultan Abdullah, Istana Negara telah melaksanakan sekatan pergerakan separa (semi-lockdown) yang telah berkuat kuasa sehingga tarikh yang akan diumumkan kelak.

“Seri Paduka Baginda amat prihatin dan menitikberatkan penjagaan dan tahap kesihatan diri para pegawai serta kakitangan Istana Negara dan pelaksanaan ini adalah untuk menjaminkan keselamatan dan kesejahteraan warga Istana Negara.

“Al-Sultan Abdullah turut mengajak seluruh rakyat untuk bersama Seri Paduka baginda berdoa semoga Malaysia terus dilindungi dan dirahmati dan ancaman penularan COVID-19 dapat dibendung dengan berkesan dan diakhiri dengan segera,” katanya.


24 jam terakhir Khalifah Uthmaniyah Turki

LAHIR 21 September 1842. Meninggal 10 Februari 1918.

Tanggal 10 Februari adalah tarikh ulang tahun ke-103 kemangkatan Sultan Abdul Hamid Khan, pemerintah ke-34 dari Khilafah Uthmaniyah Turki. Sebagai memperingati tarikh bersejarah ini, surat khabar Daily Sabah telah menerbitkan satu rencana khas (dalam Bahasa Turki) bertajuk “Detik-detik 24 jam terakhir dalam hidup Sultan Abdul Hamid”.

Sebahagian besar dari rencana asal tersebut telah diterjemahkan ke dalam Bahasa Inggeris. Berikut adalah terjemahan Bahasa Malaysia dari versi Bahasa Inggerisnya:

9 Februari 1918.
Menjelang malam, kesihatan Sultan semakin buruk. Doktor telah datang dan selepas memeriksanya, beliau memaklumkan bahawa Sultan telah dijangkiti jangkitan paru-paru berair (pneumonia). Bagaimanapun, tidak ada apa-apa yang berlaku pada malam itu.

10 Februari 1918.
Keesokan paginya, Sultan bangun dan ingin mengambil wudhu’. Keadaan baginda sangat uzur dan semua ahli keluarga baginda melarangnya mengambil wudhu’. Bagaimanapun baginda tetap bertegas untuk mengambil wudhu’, dan kemudiannya menunaikan solat Fajr/Subuh dalam keadaan serba kepayahan.

Pada siangnya, doktor sekali lagi datang dan membuat pemeriksaan darah Sultan. Para pegawai istana memanggil semua anak-anak Sultan dan memaklumkan bahawa keadaan baginda tidak memberangsangkan dan justeru itu mereka semua harus datang berjumpa baginda.

Lama-kelamaan, keadaan kesihatan Sultan semakin buruk. Sultan menyampaikan hasrat untuk meminum kopi. Kemudian baginda memanggil puterinya mendekat dan mendoakan puterinya: “Wahai puteriku, semoga Allah redha kepada kamu.” Kemudian baginda bersuara dengan lemah: “Allah!”
Dengan kalimat terakhir itu, kepala baginda terkulai sedikit. Sultan Abdul Hamid telah wafat!
Jam menunjukkan pukul 3.00 pagi pada 10 haribulan Februari 1918.

Apabila tersebarnya berita kemangkatan Sultan Abdul Hamid, orang ramai mula menangis. Keesokan paginya, jasad baginda dibawa ke Istana Topkapi. Solat jenazah baginda diadakan di situ dan kemudiannya dibawa ke tanah perkuburan Divanyolu di mana baginda disemadikan bersebelahan kubur bapa saudara baginda, Sultan Abdul Aziz.

Begitulah kisah pengakhiran seorang Khalfah yang dikatakan telah berjaya menangguhkan kejatuhan Khilafah Uthmaniyah Turki selama 30 tahun.

Membesar di zaman Tanzimat, iaitu tempoh pembaharuan Khilafah Uthmaniyah Turki yang bermula pada tahun 1839, Sultan Abdul Hamid fasih bertutur dalam bahasa-bahasa Arab, Perancis dan Parsi. Beliau kerap mengembara bersama bapa saudaranya, Sultan Abdul Aziz ke benua Eropah dan juga Mesir di mana pengalaman ini telah menajamkan pengetahuan dan kefahamannya tentang perkembangan dunia semasa.

Ketika baginda menaiki takhta pada 31 Ogos tahun 1876, kerajaan Uthmaniyah sedang menghadapi pelbagai masalah dan ancaman, dari dalam dan juga luar negara. Pada bulan Disember tahun yang sama, baginda telah menandatangani satu dokumen yang dikenali sebagai Qanun Asasi, yang merupakan dokumen Perlembagaan pertama bagi Khilafah Uthmaniyah.

Baginda memang mahir dalam dasar-dasar luar dan mengikuti perkembangan geopolitik dunia dengan mendalam. Malah, pusat perisikan negara juga ditubuhkan dan beroperasi di dalam istana sendiri.

Pada 13 April 1909, sekumpulan rakyat yang tidak berpuashati dengan corak pemerintahan Sultan Abdul Hamid dan ingin menjatuhkan pemerintahan diraja dengan kerajaan berperlembagaan telah melancarkan satu gerakan rusuhan rakyat di Istanbul. Rusuhan berdarah ini memakan masa selama 11 hari.

Sultan Abdul Hamid dipecat dari takhta pada 27 April 1909 setelah memerintah selama 33 tahun dan digantikan dengan adik lelakinya, Muhammad V.

Pada malam yang sama baginda dipecat dari takhta, baginda telah dihantar ke Thessaloniki (satu wilayah dalam negara Greece hari ini) bersama-sama dengan satu rombongan seramai 38 orang, termasuk ahli keluarga baginda.

Tiga tahun selepas itu iaitu pada 1 November 1912, Sultan Abdul Hamid dihantar kembali ke Istanbul, di mana baginda menghabiskan hari-hari terakhir baginda di Istana Beylerbeyi, yang terletak di dalam daerah Uskudar.

Artikel yang sangat ringkas ini tidak dapat menggambarkan dengan adil semua pengorbanan dan perjuangan Sultan Abdul Hamid sebagai Khalifah terakhir dari rangkaian khilafah Islam selepas kemangkatan Nabi Muhammad ﷺ. Tanah jajahan dunia Islam yang sangat luas di zaman pemerintahan Khilafah Turku Uthmaniyah tidak dapat bertahan atau menandingi kebangkitan Dunia Barat/Eropah moden yang menyimpan nafus yang sangat besar dan meluap-luap terhadap Khulafah Turki Uthmaniyah ini.

Dendam ini terpancar dalam misi Kristianisasi mereka untuk mengkristian umat manusia, sebagai rentetan dari Perang Salib. Lebih dahsyat lagi, Sultan Abdul Hamid merupakan Khalifah yang sangat tegas dan kukuh pendiriannya terhadap agenda Zionis untuk mendirikan sebuah negara bagi bangsa Yahudi, meskipun pemimpin sekular Yahudi, Theodore Hertzl telah menawarkan untuk melunaskan/melangsaikan semua hutang luar Khilafah Uthmaniyah sekiranya baginda memberi tanah di Palestin kepada bangsa Yahudi.

Selama 33 tahun memerintah, baginda terpaksa berhadapan dengan pengkhianatan dari kalangan ahli keluarga dan pegawai-pegawai istana, dengan muslihat dan agenda jahat musuh-musuh politik dan juga negara-negara Eropah/Barat. Tidak terkecuali dengan beberapa percubaan membunuh baginda.

Betapa kuat dan hebat sekalipun Sultan Abdul Hamid cuba membawa pemerintahan Othmaniyah Turki untuk menghadapi dan melepasi semua ancaman ini, realiti dunia moden ketika itu tidak memberi nafas kepada baginda untuk bergerak dengan segala kekuatannya. Kebangkitan negara-negara Arab dengan semangat asabiyah dan nasionalisme (yang dimulakan melalui hasutan pihak British) ditambah dengan peranan pegawai-pegawai tentera yang dikenali sebagai Young Turks diketuai oleh Kamal Attaturk, akhirnya telah memberi pukulan maut kepada kekuatan dan kegemilangan Khilafah Turki Uthmaniyah pada tahun 1924.

Itulah tragedi paling besar bagi umat Islam selepas kemangkatan Sultan Abdul Hamid, Khalifah yang telah mempersembahkan seluruh hidup baginda untuk Islam dan berkhidmat penuh setia kepada umat Islam.

Sekiranya pembaca ingin menilai atau menelaah tentang rahsia kebangkitan Khilafah Turki Uthmaniyah ini, mahu tidak mahu pembaca perlu meneliti sejarah awal bagaimana pemerintahan ini diasaskan.

Segala-galanya bermula dengan sebuah kabilah bernama Kayi di zaman terakhir pemerintahan kerajaan Saljuk. Kabilah yang diketuai oleh seorang pemimpin bernama Ertughrul telah meletakkan batu asas pertama kepada pemerintahan kerajaan Uthmaniyah. Setelah kematian Ertughrul, anaknya bernama Osman telah mengembangkan lagi gagasan untuk mengujudkan sebuah kerajaan yang kukuh, dengan menggabungkan semua kabilah Turki yang wujud (tetapi berpecah belah) ketika itu dan mengajak mereka untuk bersama beliau bagi menubuhkan sebuah kerajaan dan pemerintahan yang stabil.

Ertughrul dan Osman juga tidak terlepas dari menghadapi ancaman dan peperangan dengan kuasa Mongol dan Kristian Salibiyah ketika itu.

Menariknya, isu Palestin dan Baitulmaqdis merupakan agenda utama puak Kristian sejak dari zaman itu hinggalah ke zaman pasca-kejatuhan Khilafah Uthmaniyah Turki. Sultan Abdul Hamid sangat memahami agenda Zionis Yahudi di zaman pemerintahan baginda.

Demikianlah satu kisah kebangkitan umat islam yang sangat besar sekali iktibar dan pengajarannya.

Dari satu Kabilah hingga menjadi sebuah Daulah.

Proses kebangkitan yang turun temurun dan diwarisi selama hampir 800 tahun!
Justeru itu, detik-detik 24 jam terakhir kehidupan Sultan Abdul hamid, Khalifah terakhir umat Islam tidak harus dilupakan begitu sahaja oleh umat Islam.

Kesannya terasa hingga ke hari ini.

*****************************
Bagi sesiapa yang ingin mengikuti sejarah kebangkitan Khilafah Turki Uthaniyah dan juga kepada filem-filem sejarah, berikut saya kongsikan capaian di mana anda semua boleh menikmati sejarah yang difilemkan:

Mohd Luttfi Abd Khalid


Johor benar rapat sejadah tanpa sentuhan antara jemaah

BANGI, 25 Syaaban 1443H, Isnin – Johor membenarkan pelaksanaan solat berjemaah di masjid dan surau dengan cara merapatkan sejadah tanpa bersentuhan antara jemaah yang lain dalam fasa peralihan endemik bermula Jumaat ini.

Bagaimanapun, jemaah diingatkan membawa sejadah sendiri yang berukuran sekurang-kurangnya 3.5 kaki panjang dan 2.0 kaki lebar.

Perkara itu antara yang diperkenankan Sultan Johor, Sultan Ibrahim Iskandar sebagai Ketua Agama Islam Negeri sebagaimana peruntukan Fasal 57(A) Undang-Undang Tubuh Kerajaan Negeri Johor 1895 dan Seksyen 6 Enakmen Pentadbiran Agama Islam (Negeri Johor) 2003.

Ia dinyatakan dalam kenyataan bersama Pengarah Jabatan Agama Islam Negeri Johor (JAINJ), Datuk Md Rofiki Samsudin, Pengerusi Jawatankuasa Hal Ehwal Agama Islam negeri, Mohd Fared Khalid dan Mufti Johor, Datuk Yahya Ahmad.

Kebenaran itu juga tertakluk kepada mereka yang sudah menerima dua dos suntikan vaksin.

Majlis Agama Islam Negeri Johor (MAINJ) juga telah menetapkan beberapa prosedur dan garis panduan bagi pelaksanaan aktiviti bagi mengimarahkan masjid sempena Ramadan tahun ini.

“Program membudayakan al-Quran, kuliah umum, kuliah khas, kuliah dhuha, kuliah Zohor dan kuliah Jumaat, kelas takmir, kelas al-Quran, taklimat, kursus, forum, majlis zikir, majlis selawat, wirid dan tarikat dibenarkan dengan tidak melebihi tempoh dua jam.

“Aktiviti yang membabitkan bermalam ditangguhkan sehingga suatu arahan lain yang akan dimaklumkan.

“Untuk aktiviti memasak dalam kawasan masjid dan surau, tidak dibenarkan. Jamuan majlis boleh dilaksanakan di dalam masjid dan surau tetapi dilaksanakan secara berbungkus sahaja,” katanya.

Katanya lagi, jamuan berhidang dibenarkan sekiranya terdapat program rasmi yang telah diprogramkan dengan tidak melebihi 50 jemaah.

Bahkan, majlis ucapan dan penyerahan bantuan kepada asnaf dalam kawasan masjid dan surau dibenarkan.

Bagaimanapun, majlis ucapan dan penyerahan bantuan yang dianjurkan oleh parti politik atau wakil rakyat dalam kawasan masjid dan surau tidak dibenarkan, kecuali Menteri Besar Johor dan Pengerusi Jawatankuasa Hal Ehwal Agama Islam Negeri Johor sahaja, katanya.

Menurut kenyataan itu, bagi solat tarawih sepanjang bulan Ramadan, hendaklah dilaksanakan sebanyak 20 rakaat dan solat sunat witir tiga rakaat sahaja.

Katanya, imam yang bertugas digalakkan membaca surah dalam juzuk yang ke-30, dan imam jemputan solat sunat tarawih hendaklah yang telah mendapat surat kebenaran dari Kadi Daerah.

Katanya lagi, bagi memelihara kesucian agama Islam, umat Islam tidak dibenarkan menganjur atau menghadiri majlis berbuka puasa di rumah ibadat agama bukan Islam.

“Edaran bubur lambuk, jamuan majlis berbuka puasa, sahur dan moreh adalah dibenarkan untuk dilaksanakan secara berbungkus sahaja.

“Bagi Program Tadarus Al-Quran boleh dilaksanakan dalam tempoh tidak melebihi dua jam selepas selesai solat witir atau waktu yang telah diprogramkan oleh masjid dan surau. Pelaksanaan tazkirah sebelum, semasa dan selepas tarawih adalah tidak dibenarkan.

“Majlis Khatam Al-Quran dibenarkan dalam tempoh tidak melebihi dua jam. Bagi majlis Qiamullail dibenarkan dalam tempoh dua jam sebelum masuk waktu subuh,” katanya.

Kenyataan itu turut menyatakan semua jemaah masjid dan surau perlu mematuhi prosedur operasi standard (SOP) yang ditetapkan termasuk memakai pelitup muka dan mengimbas MySejahtera.

Tegasnya, jemaah yang bergejala seperti demam, batuk dan selsema tidak dibenarkan hadir ke masjid atau surau.

“Jabatan Agama Islam Negeri Johor, Polis Diraja Malaysia dan Jabatan Kesihatan Negeri Johor hendaklah membuat pemantauan SOP masjid dan surau. Mana-mana masjid dan surau yang didapati melanggar SOP hendaklah ditutup,” katanya.